text: 16 Le Asa fe fiaɖuɖu fe fe blaetɔ̃ vɔ adelia me la, Israel-fia Baasa+ ho ɖe Yuda ŋu, eye wòkeke* Rama+ ɖe nu, ne wòaxe mɔ be ame aɖeke nagado alo ava Yuda-fia Asa gbɔ o.+2 Eya ta Asa tsɔ klosalo kple sika le Yehowa fe afe+ la kple fia fe afe* fe kesinɔnudzraɖofewo ɖo ɖe Siria-fia+ Ben-Hadad, si le Damasko, gblɔ be:3 “Nubabla le nye kpli wò dome, enɔ fofonye kple fofowò dome. Mele klosalo kple sika ɖom ɖe wò. Va gblẽ nu, si nèbla kple Israel-fia Baasa la me, ne wòaho adzo le gbɔnye.”4 Eya ta Ben-Hadad ɖo to Fia Asa, eye wòdɔ efe aʋakɔwo fe tatɔwo ɖe Israel duwo ŋu, eye woyi ɖasi Iyon,+ Dan+ kple Abel-Maim, eye wogbã Naftali duwo fe nudzraɖofewo katã.+5 Esi Baasa see la, enumake edzudzɔ Rama tsotso,* eye wòtasi efe dɔ la.6 Ke Fia Asa kplɔ Yuda blibo la woyi ɖafɔ kpe kple ati siwo Baasa tsɔ nɔ Rama+ tsomee la,+ eye wòtsɔe tso* Geba+ kple Mizpa+ duwo.7 Ɣemaɣi nukpɔla Hanani+ va Yuda-fia Asa gbɔ, eye wògblɔ nɛ be: “Esi nèɖo ŋu* ɖe Siria-fia ŋu, eye mèɖo ŋu* ɖe Yehowa wò Mawu la ŋu o ta la, Siria-fia fe aʋakɔ la do le asiwò me.+8 Ðe Etiopiatɔwo kple Libiatɔwo menye aʋakɔ gã aɖe ŋutɔ hekpe ɖe tasiaɖamwo kple sɔdolawo ŋu oa? Gake esi nèɖo ŋu ɖe Yehowa ŋu la, etsɔ wo de asi na wò.+9 Elabena Yehowa fe ŋkuwo kpɔa afi sia afi le anyigba blibo la dzi,+ ne wòazã efe ŋusẽ atsɔ axɔ na ame siwo ku ɖe eŋu kple wofe dzi blibo.+ Èwɔ bometsinu le nya sia me; tso fifia dzi la, aʋa anɔ dowòme.”+10 Ke dzi ku Asa ɖe nukpɔla la ŋu, eye wòdee gaxɔ me,* elabena edo dziku helĩhelĩ ɖe eŋu le esia ta. Asa te funyafunyawɔwɔ dukɔ la me tɔ bubu aɖewo hã ɣemaɣi.11 Asa ŋutinyawo, tso gɔmedzedze va se ɖe nuwuwu la, woŋlɔ wo ɖe Yuda Kple Israel Fiawo Ƒe Agbalẽ me.+12 Eye le Asa fe fiaɖuɖu fe fe blaetɔ̃ vɔ asiekelia me la, edze dɔ ɖe afɔ, eye dɔléle la nu va sẽ ɖe edzi; gake metrɔ ɖe Yehowa ŋu le efe dɔléɣi la gɔ̃ hã o, ke boŋ etrɔ ɖe gbedalawo ŋu.13 Asa ku le efe fiaɖuɖu fe fe blaene vɔ ɖekɛlia me, eye wotsɔe mlɔ tɔgbuiawo gbɔ.+14 Ale woɖii ɖe efe yɔdo kpeɖi si wòɖe na eɖokui le David Ƒe Du la me la me,+ eye wotsɔe mlɔ aba si dzi yɔ fũu kple balsam-mi kple ami ʋeʋĩ vovovo siwo wotsaka tsɔ wɔ ami ʋeʋĩ+ tɔxɛ aɖe la dzi. Eye wodo dzo gã aɖe tsɔ de bubu eŋu le efe kutefe.*


c: text/html

text: 9 Menye ablɔɖemee menye oa? Menye apostoloe menye oa? Ðe nyemekpɔ Yesu, mía Afetɔ la oa?+ Menye miawoe nye dɔ si mewɔ le Afetɔ la me la me tsonuwo oa?2 Ne nyemenye apostolo na ame bubuwo o hã la, menyee na miawo ya! Elabena miawoe nye nutrenu si le kpe ɖom edzi be Afetɔ la fe apostoloe menye.3 Nya siwo matsɔ aɖe ɖokuinye nu na ame siwo drɔ̃a ʋɔnum lae nye esi:4 Ðe míekpɔ mɔ aɖu nu alo ano nu oa?5 Ðe míekpɔ mɔ aɖe nyɔnu haxɔsetɔ* akplɔ ɖe ŋuti,+ abe ale si apostolo susɔeawo kple Afetɔ la nɔviwo+ kpakple Kefas*+ hã wɔna ene oa?6 Alo nye kple Barnaba+ koe mekpɔ mɔ adzudzɔ dɔwɔwɔ be míatsɔ akpɔ mía ɖokuiwo dzi oa?7 Asrafo kae wɔa asrafodɔ evɔ eya ŋutɔe kpɔa eɖokui dzi? Ame kae dea waingble evɔ meɖua eme kutsetse o?+ Alo ame kae kplɔa lãha evɔ menoa lãha la fe notsi fe ɖe o?8 Amegbetɔ fe susu nue mele nya siawo gblɔm lea? Alo ɖe Se la hã megblɔ nya siawo oa?9 Elabena woŋlɔ ɖe Mose fe Se la me be: “Mègabla nu na nyitsu ne ele nuku tugum o.”+ Nyitsuwo ŋue Mawu tsi dzi ɖoa?10 Alo míawo koŋ tae wògblɔe ɖo? Le nyatefe me la, míawo tae woŋlɔe ɖi ɖo, elabena ele be ame si le agble ŋlɔm kple ame si le nuku tugum la nawɔe kple mɔkpɔkpɔ be yewoava kpɔ gome le eme.11 Ne míefã gbɔgbɔmenuwo ɖe mia me ɖe, ekema nu gãe wònye ne míeŋe ŋutilãmenuhiahiãwo tso mia domea?+12 Ne ame bubuwo kpɔ mɔ abia nu siawo tso mia si ɖe, ekema ɖe míawo míekpɔ mɔ geɖe wu oa? Gake míewɔ ŋusẽ sia ŋu dɔ o,+ ke boŋ míedoa dzi le nuwo katã me, ale be míagaxe mɔ na Kristo la ŋuti nya nyui la le mɔ aɖeke nu o.+13 Ðe mienyae be ame siwo wɔa dɔ kɔkɔewo la ɖua gbedoxɔa me nuwo, eye ame siwo subɔna le vɔsamlekpuia ŋu ɣesiaɣi la, vɔsamlekpuia fe nuwo mee wokpɔa wo tɔ gome tsonɛ oa?+14 Nenema kee Afetɔ la ɖo na ame siwo ɖea gbefã nya nyui la be, nya nyui la nakpɔ nu si ŋu woanɔ agbe ɖo la gbɔ na wo.+15 Ke nyemewɔ mɔnukpɔkpɔ siawo dometɔ ɖeka teti hã ŋu dɔ o.+ Le nyatefe me la, menye ɖe mele nu siawo ŋlɔm ale be miawɔ nenema nam o, elabena enyo nam be maku wu esi mana ame aɖe naɖe nu si metsɔ foa adegbe la ɖa!+16 Ke ne mele nya nyui la gblɔm hã la, esia menye susu si ta mafo adegbe ɖo o, elabena agba wònye le dzinye. Ɛ̃, ne nyemegblɔ nya nyui la o la, baba nam!+17 Ne mewɔ esia tso dzi me faa la, fetu li nam; ke ne nyemewɔe tso dzi me o hã la, wotsɔ afedzikpɔkpɔdɔ de asi nam.+18 Ekema nu kae nye nye fetua? Eyae nye be, ne mele nya nyui la gblɔm la, magblɔ nya nyui la naneke maxɔmaxɔe, ale be magazã ŋusẽ si le asinye le nya nyuia me la ɖe mɔ madzemadze nu o.19 Togbɔ be mevo tso amewo katã si me hã la, mewɔ ɖokuinye amewo katã fe kluvii, be asinye nasu ame geɖe ale si mate ŋui dzi.20 Ale mezu abe Yudatɔ ene na Yudatɔwo, ale be asinye nasu Yudatɔwo dzi;+ mezu abe ame si le se te ene na ame siwo le se te, evɔ nye ŋutɔ nyemele se te hafi o, ale be asinye nasu ame siwo le se te la dzi.+21 Mezu abe semanɔsitɔ ene na semanɔsitɔwo, evɔ le Mawu gbɔ la, nyemenye semanɔsitɔ hafi o, ke boŋ mele Kristo fe se te,+ ale be asinye nasu semanɔsitɔwo dzi.22 Mezu gbɔdzɔgbɔdzɔtɔ na gbɔdzɔgbɔdzɔtɔwo, ale be asinye nasu gbɔdzɔgbɔdzɔtɔwo dzi.+ Mezu nuwo katã na ame fomeviwo katã, ale be mate ŋu aɖe wo dometɔ aɖewo kokoko.23 Ke nya nyui la tae mewɔa nuwo katã ɖo, ale be nye hã mate ŋu agblɔe na amewo.+24 Ðe mienyae be dufula siwo le ho ʋlim la katãe fua dua, gake ame ɖeka koe xɔa dziɖuɖufetu la oa? Mifu du le mɔ si ana miaxɔ fetu la nu.+25 Azɔ hã, ame sia ame si le gome kpɔm le hoʋiʋli me la ɖua eɖokui dzi le nuwo katã me. Woawo la, wowɔnɛ be woaxɔ dziɖuɖukuku si gblẽna,+ ke míawo ya hena esi megblẽna o.+26 Eya ta ale si mele dua fum la, nyemele efum ɖewoɖewoe o;+ ale si mele nye kɔwo dam la, menye be mada dadagbo o;27 ke boŋ mefoa* nye ŋutilã+ vevie hewɔnɛ kluvii, ale be esi meɖe gbefã na ame bubuwo vɔ la, nye ŋutɔ nyemagazu ame madzemadze le mɔ aɖeke nu o.

robotstxt: allowed

filter: keep


text:
“Misrɔ̃ Nu Tso Gbɔnye”
“Misrɔ̃ Nu Tso Gbɔnye”
“Mitsɔ nye kɔkuti la ɖo mia ɖokui dzi, eye miasrɔ̃ nu tso gbɔnye, elabena nye dɔme fa, eye mebɔbɔ ɖokuinye ɖe anyi le dzi me, eye miakpɔ dzudzɔ na miafe luʋɔwo.”—MATEO 11:29.
1. Nukatae nusɔsrɔ̃ tso Yesu gbɔ ate ŋu ado dzidzɔ na ame eye wòatu ame ɖo?
YESU KRISTO fe nuŋububu, nufiafia, kple nuwɔwɔ sɔ ɣesiaɣi. Ɣeyiɣi kpui aɖe koe wònɔ anyigba dzi, ke hã ese vivi le dɔ si hea tefeɖoɖo kple dzidzeme vɛ wɔwɔ me, eye wònye dzidzɔme ɣeawokatãɣi. Efo nusrɔ̃lawo nu fu hefia alesi woade ta agu na Mawu, alɔ̃ amewo, kple alesi woaɖu xexeame dzii la wo. (Yohanes 16:33) Ena mɔkpɔkpɔ su wo si eye ‘wòto nyanyui la me na kekeli klẽ ɖe agbe kple magblẽmagblẽ dzi.’ (Timoteo II, 1:10) Ne efe nusrɔ̃lawo dometɔ ɖekae nènye la, nukae nèbu be nusrɔ̃lanyenye fia? Ne míede ŋugble le nusi Yesu gblɔ le nusrɔ̃lanyenye ŋu la, míate ŋu asrɔ̃ alesi míana míafe agbewo naɖɔ ʋu wu. Esia bia be míaxɔ efe nukpɔsusuwo awɔ mía tɔe ahatsɔ gɔmeɖose vevi aɖewo anɔ dɔ wɔmee.—Mateo 10:24, 25; Luka 14:26, 27; Yohanes 8:31, 32; 13:35; 15:8.
2, 3. (a) Nukae Yesu fe nusrɔ̃la nyena? (b) Nukatae wòle vevie be míabia mía ɖokui be, ‘Ameka fe nusrɔ̃lae menye?’
2 Le Kristotɔwo fe Hela Ŋɔŋlɔawo me la, nya si gɔme woɖe be “nusrɔ̃la” gɔmeɖeɖe ŋutɔŋutɔe nye ame aɖe si tsɔa efe susu ɖoa nane dzi, alo amesi srɔ̃a nu. Nya aɖe si do fome kplii dze le mawunyakpukpui si dzi wotu míafe nyatia ɖo, Mateo 11:29 me be: ‘Mitsɔ nye kɔkuti la ɖo mia ɖokui dzi, eye miasrɔ̃ nu tso gbɔnye, elabena nye dɔme fa, eye mebɔbɔ ɖokuinye ɖe anyi le dzi me, eye miakpɔ dzudzɔ na miafe luʋɔwo.’ Ẽ, nusrɔ̃la nyea amesi srɔ̃a nu. Zi geɖe le Nyanyuigbalẽawo me la, wozãa nya “nusrɔ̃la” na Yesu yomedzela, siwo nɔ eŋu kplikplikpli le efe gbefãɖeɖe mɔzɔzɔwo me, amesiwo wòfia nui tẽ. Ame aɖewo anya lɔ̃ ɖe Yesu fe nufiafiawo dzi ya eye wowɔnɛ le adzame kura gɔ̃ hã. (Luka 6:17; Yohanes 19:38) Nyanyuigbalẽa ŋlɔlawo hã fo nu tso “Yohanes [Amenyrɔɖetsimela] fe nusrɔ̃lawo kple farisitɔwo fe nusrɔ̃lawo” ŋuti. (Marko 2:18) Le esi Yesu xlɔ̃ nu eyomedzelawo be “woakpɔ wo ɖokui dzi nyuie . . . le farisitɔwo . . . fe nufiafia la ŋuti” ta la, míate ŋu abia mía ɖokuiwo be, ‘Ameka fe nusrɔ̃lae menye?’—Mateo 16:12.
3 Ne Yesu fe nusrɔ̃lawoe míenye, eye míesrɔ̃ nu tso egbɔ la, ke ele be amewo fe dzi nadze eme le gbɔgbɔ me ne wole mía gbɔ. Ele be woakpɔe be míenye amesiwo fe dɔme fa, eye míebɔbɔ mía ɖokui ɖe anyi le dzi me le nu geɖe me. Ne míenye dɔdzikpɔlawo le dɔwɔfe, ne dzilawoe míenye, alo alẽkpɔkplɔdɔ fe agba le mía dzi le Kristo-hamea me la, ɖe amesiwo le míafe dzikpɔkpɔ te sena le wo ɖokui me be míewɔa nu ɖe yewo ŋu abe alesi Yesu wɔ nui ɖe amesiwo nɔ efe dzikpɔkpɔ te ŋu la enea?
Alesi Yesu Wɔ Nu Ðe Amewo Ŋui
4, 5. (a) Nukatae alesi Yesu wɔ nui ɖe amesiwo ŋu kuxi sesẽwo le nyanya mesesẽ o? (b) Nukae dzɔ ɖe Yesu dzi esime wònɔ nu ɖum le Farisitɔ aɖe fe me?
4 Ehiã be míanya alesi Yesu wɔ nui ɖe amewo ŋu, vevietɔ amesiwo kuxi sesẽwo ɖe fu na. Mele be ema nyanya nasesẽ na mí o; alesi Yesu wɔ nu kple amewo, amesiwo dometɔ aɖewo to nɔnɔme sesẽwo me, fe nyatakaka geɖe le Biblia me. Azɔ hã mina míade dzesi alesi subɔsubɔhakplɔlawo, vevietɔ Farisitɔwo, wɔ nui ɖe nɔnɔme sesẽ mawo ke me tolawo ŋu. Vovototoa akɔ nu geɖe me na mí.
5 Le fe 31 M.Ŋ. me, esime Yesu nɔ gbefã ɖem le Galilea nutoa me la, ‘Farisitɔ aɖe kpe Yesu be wòaɖu nu kple ye.’ Yesu mehe ɖe megbe le amekpekpea xɔxɔ ŋu o. “Eye esi wòyi ɖe farisitɔ la fe me la, ebɔbɔ nɔ kplɔ̃ ŋuti. Eye kpɔ ɖa, nyɔnu nuvɔ̃wɔla aɖe le dua me, eye esi wònyɛ bena, ele kplɔ̃ ŋuti le farisitɔ la fe me la, etsɔ alabastrogoe, si me ami le la vɛ, eye wòtsi tre ɖe emegbe le efe afɔ nu hele avi fam, eye wòde asi aɖatsifafa me ɖe efe afɔwo dzi, eye wòtutu wo kple taɖa, eye wòɖuɖɔ efe afɔwo ŋuti, eye wòtsɔ ami la hesi na wo.”—Luka 7:36-38.
6. Anɔ eme be nukae na nyɔnu “nuvɔ̃wɔla” la va Farisitɔa fe me?
6 Àte ŋu akpɔ nudzɔdzɔa le susu mea? Numekugbalẽ aɖe gblɔ be: “Nyɔnua (kpukpui 37) wɔ hadomekɔnu si ɖe mɔ na hiãtɔwo be woate ŋu ade kplɔ̃ɖofe mawo tɔgbe ava xɔ nuɖuɖu siwo susɔna la ŋudɔ heyi tefea.” Ema kɔ nu me le alesi amesi womekpe o ate ŋu age ɖe tefe siawoe la ŋu. Anɔ eme be ame bubuwo nɔ anyi siwo nɔ mɔ kpɔm be yewoava lɔ nuɖuɖu siwo atsi anyi la fe ɖe le kplɔ̃ɖoɖoa megbe. Gake nyɔnu sia fe nuwɔnaa to vovo kura. Melé ŋku ɖe ame bubu siwo nɔ lalam be kplɔ̃ɖoɖoa nawu enu hafi la ŋu o. Enye agbemaɖɔʋunɔla, si nye “nuvɔ̃wɔla” nyanyɛ, si ta Yesu gblɔ le eŋu be yenya be ‘efe nuvɔ̃wo, sɔ gbɔ.’—Luka 7:47.
7, 8. (a) Anye aleke míawɔ nui le nɔnɔme siwo ŋu wofo nu tsoe le Luka 7:36-38 me? (b) Aleke Simon wɔ nui?
7 Tsɔe be yenɔ agbe ɣemaɣi, eye be yee nye Yesu. Anye aleke nàwɔ nui? Ðe nàtsi mavomavo esi nyɔnu sia te ɖe ŋuwòa? Aleke nɔnɔme ma tɔgbe awɔ dɔ ɖe dziwòe? (Luka 7:45) Ðe wòana nàlulua?
8 Ne ɖe nènɔ ame kpekpe bubuawo dome la, ɖe wò nuŋububu ade sɔsɔ ge kple Farisitɔ Simon tɔa? “Ke esi farisitɔ, si [kpe Yesu] kpɔ esia la, egblɔ le ye ŋutɔ ɖokui me bena: Ðe amesia nye nyagblɔɖila la, anya amesi kple amesi fomevi nye nyɔnu sia, si le asi dem eŋu; elabena nuvɔ̃wɔla wònye.” (Luka 7:39) Gake Yesu ya nye ŋutsu si ame fe nu wɔa nublanui na ŋutɔ. Ese nɔnɔme donuxaxaname si me tom nyɔnua nɔ gɔme eye wòkpɔ efe blanuilélea dze sii. Womegblɔ alesi wòdzɔe be wòva ge ɖe nuvɔ̃gbenɔnɔ me la na mí o. Ne gboloe wònye vavã la, ke edze fã be ŋutsu siwo nɔ dua me, Yudatɔ veviedonulawo, mena kpekpeɖeŋu aɖekee o.
9. Aleke Yesu wɔ nui, eye ɖewohĩ nukae va nye emetsonu?
9 Gake Yesu di be yeakpe ɖe eŋu. Egblɔ nɛ be: “Wotsɔ wò nuvɔ̃wo ke wò!” Eye wògblɔ kpee be: “Wò xɔse la ɖe wò; yi [le] ŋutifafa me!” (Luka 7:48-50) Aleae ŋutinyaa wu enui. Ðewohĩ ame aɖewo agblɔ be Yesu mewɔ nu boo aɖeke nɛ o. Ðeko wòyrae hedo mɔe. Ðe nèbui be ɖewohĩ agatrɔ ayi efe agbebaɖanɔnɔ dzia? Togbɔ be míate ŋu agblɔe nenema kakaɖedzitɔe o hã la, de dzesi nusi Luka gagblɔ. Egblɔ be Yesu yi ɖato “duawo kple kɔfeawo me, hele mawufiaɖufe ŋu nyanyui gblɔm fia.” Luka ka nya ta hã be “nyɔnu aɖewo” nɔ Yesu kple efe nusrɔ̃lawo ŋu, “[nyɔnu] siwo tsɔ wofe nuwo subɔ woe.” Ðewohĩ ate ŋu adzɔ be nyɔnu sia si trɔ dzime si akpedada yɔ fũ la nɔ wo dome, hetsɔ dzitsinya dzadzɛ dze mawusosroɖagbenɔnɔ gɔme, amesi si taɖodzinu yeye va nɔ, eye efe lɔlɔ̃ na Mawu gade to ɖe edzi.—Luka 8:1-3.
Vovototo si Le Farisitɔwo Kple Yesu Dome
10. Nukatae viɖe le eme be míade ŋugble le Simon fe afeme nudzɔdzɔ si ku ɖe Yesu kple nyɔnua ŋu la ŋuti?
10 Nukae míate ŋu asrɔ̃ tso nudzɔdzɔ ɖedzesi sia me? Ðe mewɔ dɔ ɖe mía dzi oa? Tsɔe be yenɔ Simon fe afea me. Aleke nàse le ɖokuiwò me? Ðe nàwɔ nu abe alesi Yesu wɔe enea, alo ɖe nàse le ɖokuiwò me vie abe Farisitɔ si kpee la enea? Yesu nye Mawu fe Vi, eyata míafe seselelãme kple nuwɔna mate ŋu asɔ pɛpɛpɛ kple etɔ o. Ke hã ɖewohĩ míadi be míabu mía ɖokui abe Simon, Farisitɔ la ene o. Ame ʋɛ aɖewo koe ada ɖe Farisitɔnyenye dzi.
11. Nukatae míadi be woabu mí ɖe Farisitɔwo me o?
11 Kpeɖodzi siwo dze le Biblia kple xexemegbalẽwo sɔsrɔ̃ me na míate ŋu afo nya ta be Farisitɔwo bua wo ɖokui ame deŋgɔ siwo nye amewo fe ʋuɖɔɖɔ kple dukɔa fe dedienɔnɔ takpɔlawoe. Womelɔ̃ ɖe edzi be Mawu fe Sea ŋutɔ me kɔ fã eye egɔmesese le bɔbɔe o. Afisiwo wòdze le be Sea metɔ asi nuwo dzi tẽ o la, wotea kpɔ wɔa se kple numeɖeɖe bubuwo kpenɛ tsɔ xea mɔ na ame fe dzitsinya ŋudɔwɔwɔ. Subɔsubɔhakplɔla siawo te kpɔ to nufiafia aɖe vɛ be woatsɔ akpɔ ŋusẽ ɖe nuwɔna ɖesiaɖe, nya suesuewo gɔ̃ hã, * dzi.
12. Aleke Farisitɔwo bua wo ɖokuiwoe?
12 Ƒe alafa gbãtɔ me Yudatɔ ŋutinyaŋlɔla Josephus na eme kɔ fã be Farisitɔwo bua wo ɖokui dɔmenyotɔwo, ame fatuwo, ame dzɔdzɔewo, eye be yewodze na dɔ si wode yewo si. Ðikeke mele eme o be, amenyenye sia de wo dometɔ aɖewo si nɔ ge. Ðewohĩ Nikodemo fe nya ava susu me na wò. (Yohanes 3:1, 2; 7:50, 51) Le ɣeyiɣi aɖe megbe la, wo dometɔ aɖewo va xɔ Kristotɔwo fe mɔa. (Dɔwɔwɔwo 15:5) Kristotɔ apostolo Paulo ŋlɔ tso Yudatɔ aɖewo, abe Farisitɔwo ene, ŋu be: “wole ŋu ʋãm ɖe Mawu ŋu, gake menye kple sidzedze [vavãtɔ] o.” (Romatɔwo 10:2) Azɔ hã Nyanyuigbalẽawo fo nu tso wo ŋu abe alesi ame tsɛwo bua woe ene—dadalawo, ɖokuidoɖedzilawo, ɖokuiŋudzelawo, vodadadileameŋulawo, senyahelawo, gbɔɖiamelawo
Yesu fe Nukpɔsusu
13. Nukae Yesu kpɔ gblɔ le Farasitɔwo ŋu?
13 Yesu yɔ agbalẽfialawo kple Farisitɔwo be alakpatɔwo. “Wodoa agba kpekpe, siwo wu tsɔtsɔ la, hetsɔna ɖoa amewo fe abɔta; gake woawo ŋutɔ melɔ̃na be, wofe asibide ɖeka naka wo ŋu o.” Ẽ, agbaa kpe, eye kɔkuti si woɖo dukɔa dzi wɔ fu wo. Yesu yi edzi yɔ agbalẽfialawo kple Farisitɔawo be “movitɔwo.” Movitɔ nyea afɔku le hadome. Yesu gayɔ agbalẽfialawo kple Farisitɔwo be ‘mɔfiala ŋkuagbãtɔwo’ eye wògblɔ be ‘wogblẽ nusiwo le kpekpem wu le Sea me siwo nye: ʋɔnudɔdrɔ̃ kple nublanuikpɔkpɔ kple xɔse la ɖi.’ Amekae adi be Yesu nabu ye be yenye Farisitɔ?—Mateo 23:1-4, 16, 17, 23.
14, 15. (a) Nukae Yesu fe nuwɔwɔ ɖe Mateo Lewi ŋu ɖe fia le Farisitɔwo fe nɔnɔme ŋu? (b) Nufiame vevi kae míate ŋu asrɔ̃ tso nudzɔdzɔ sia me?
14 Nyanyuigbalẽawo xlẽlawo katã kloe ate ŋu akpɔ Farisitɔwo fe nɔnɔme vɔ̃ɖi la adze sii. Esi Yesu yɔ Mateo Lewi, amesi nye nudzɔla, be wòava zu yefe nusrɔ̃la la, Lewi ɖo kplɔ̃ gã aɖe nɛ. Nuŋlɔɖia gblɔ be: “Eye farisitɔwo kple wofe agbalẽfialawo li liʋiliʋi ɖe efe nusrɔ̃lawo ŋuti gblɔ bena: Nukaŋuti mieɖua nu, eye mienoa nu kple nudzɔlawo kpakple nuvɔ̃wɔlawo mahã? Eye Yesu ɖo eŋu gblɔ na wo bena: . . . Nyemeva ame dzɔdzɔewo yɔ ge o, negbe nuvɔ̃wɔlawo ko hena dzimetɔtrɔ.”—Luka 5:27-32.
15 Lewi ŋutɔ se nu bubu aɖe si Yesu gblɔ le wɔnaa wɔɣi la me: “Ke miyi ɖasrɔ̃ nusia gɔme: ‘Nublanuikpɔkpɔ dim mele, menye numeme o.’” (Mateo 9:13) Togbɔ be Farisitɔwo gblɔ be yewoxɔ Hebri-nyagblɔɖilawo fe nyawo dzi se hã la, womelɔ̃ ɖe nya sia si dze le Hosea 6:6 la dzi o. Se kluikluiwo me léle ɖe asi goŋgoŋ le vevie na wo wu nublanuikpɔkpɔ. Mía dometɔ ɖesiaɖe ate ŋu abia eɖokui be, ‘Ðe wonyam be menye amesi léa ɖoɖo aɖewo, abe esi de nye ŋutɔ nye nukpɔsusu dzi alo nusi mekpɔ be enyo ene ɖe asi kpaɖiia? Alo nu gbãtɔ si amewo nya le ŋunye enye nublanuikpɔkpɔ kple dɔmenyonyoa?’
16. Nɔnɔme kae ɖe dzesi le Farisitɔwo ŋu, eye aleke míawɔ atsri nuwɔwɔ abe woawo ene?
16 Vodadadidi, vodadadidi, vodadadidi le ame ŋu. Aleae Farisitɔwo le. Farisitɔwo dia vodada le nusianu ŋu—agɔ ŋutɔŋutɔe amea ɖadze alo ɖe wosusui nenema o. Wonaa amewo dea dzi ɖe ge ɖi doa kpoe henɔa ŋku ɖom wofe vodadawo dzi na wo. Enye dada na Farisitɔwo be yewona amagbe wuwluitɔwo kekeake abe ahame, sikɔni kple tsyo gɔ̃ hã fe ewolia ene. Wohea amewo fe susu yia wo ɖokui kple wofe mawusɔbɔsubɔ dzii to wofe awudodo me eye wotea kpɔ be yewoanye mɔfiala na dukɔa. Nyatefee, ne míedi be míafe nuwɔna nasɔ ɖe Yesu fe kpɔɖeŋu nu la, ke ele be míatsri vodada didi le amewo ŋu vivivo fe nuwɔna.
Aleke Yesu Kpɔ Kuxiwo Gbɔe?
17-19. (a) Ðe alesi Yesu kpɔ nɔnɔme aɖe si ate ŋu anye ŋkubiãnya hafi la gbɔ me. (b) Nukae na nudzɔdzɔa ana woatsi dzi eye wòado nuxaxa na ame? (d) Ðe nènɔ afima esime nyɔnua te ɖe Yesu ŋu la, aleke nàwɔ nui?
17 Alesi Yesu kpɔa kuxiwo gbɔe to vovo sã na alesi Farisitɔwo wɔnɛ. Bu alesi Yesu kpɔ nɔnɔme aɖe si ate ŋu anye ŋkubiãnya hafi gbɔe ŋu kpɔ. Eku ɖe nyɔnu aɖe si ŋu ʋu nɔ sisim le fe 12 sɔŋ la ŋu. Àte ŋu axlẽ nudzɔdzɔa le Luka 8:42-48.
18 Marko fe nuŋlɔɖia gblɔ be nyɔnua nɔ “vɔvɔ̃m, eye wòle dzodzom nyanyanya.” (Marko 5:33) Nukatae? Ðikeke mele eme o be enya be yeda Mawu fe Se dzi. Le Mose III, 15:25-28 fe nya nu la, ne ʋu le dodom le nyɔnu ŋu evɔ menye asie wòɖo anyi o la, ke eŋu mekɔ o, ŋkeke alesi ʋua le dodom le eŋu hekpe ɖe kwasiɖa ɖeka bubu ŋu la, eŋu mekɔ o. Nusianu si ŋu wòka asii kple amesiame si ka asi eŋu la ŋuti mekɔ o. Hafi nyɔnu sia nate ŋu ate ɖe Yesu ŋu la, ele nɛ be wòaʋli ato amehaa dome. Le ŋkuléle ɖe nudzɔdzɔ sia ŋu fe 2,000 megbe la, nyɔnu sia fe nu wɔ nublanui na mí ŋutɔ.
19 Ne ɖe nènɔ tefea gbemagbe la, aleke nàbu nɔnɔmeae? Anye nya kae nàgblɔ? De dzesii be Yesu wɔ nu ɖe nyɔnu sia ŋu le dɔmenyo, lɔlɔ̃, kple ameŋububu me, mehe susu yi kuxi siwo wòanya he vɛ la dometɔ aɖeke dzi gɔ̃ hã o.—Marko 5:34.
20. Ne ɖe Mose III, 15:25-28 nye nudidi na Kristotɔwo egbea la, nukae wòabia tso mía si?
20 Ðe míate ŋu asrɔ̃ nane tso nudzɔdzɔ sia mea? Tsɔe be yenye hamemegã le Kristo-hamea me egbea. Eye gatsɔe be Mose III, 15:25-28 nye nudidi na Kristotɔwo egbea eye nyɔnu Kristotɔ aɖe da se sia dzi, hetsi dzodzodzoe wɔnamanɔŋutɔe. Aleke nàwɔ nui? Ðe nàhe nya ɖe eŋu vevie le dutofo atsɔ ado ŋukpeea? Àgblɔ be “Ao, yemawɔ nu nenema gbeɖe o! Le Yesu fe kpɔɖeŋu sɔsrɔ̃ me la, mawɔ nusianu si mate ŋui aɖe dɔmenyonyo, lɔlɔ̃, nugɔmesese, kple ameŋububu afia.” Enyo ŋutɔ! Gake ewɔwɔ ŋutɔŋutɔ yenye nyaa, be míasrɔ̃ Yesu fe kpɔɖeŋu.
21. Nukae Yesu fia amewo le Sea ŋu?
21 Vevietɔ wu la, amewo kpɔ gbɔdzɔe le Yesu gbɔ, etu wo ɖo eye ede dzi fo na wo. Afisiwo Mawu fe Sea le tẽ le la, nusi wòfia ye wònyena. Ke ne wometɔ asi naneke dzi tẽ o la, abia dzitsinya ŋudɔwɔwɔ geɖe wu eye woate ŋu aɖe wofe lɔlɔ̃ na Mawu afia to nyametsotso si woawɔ me. Sea na ablɔɖe wo, menɔ kpaɖii o. (Marko 2:27, 28) Mawu lɔ̃ efe amewo, ewɔa nu ɣeawokatãɣi be eme nanyo na wo, eye wòlɔ̃ faa ɖea nublanuikpɔkpɔ fiana ne wodze agɔ. Nenemae Yesu hã wɔ nui.—Yohanes 14:9.
Yesu fe Nufiafiawo Me Tsonuwo
22. Nusɔsrɔ̃ tso Yesu gbɔ kpe ɖe efe nusrɔ̃lawo ŋu be nɔnɔme ka va su wo si?
22 Amesiwo ɖo to Yesu hezu efe nusrɔ̃lawo kpɔ asixɔxɔ si le efe nya siawo ŋu be: “Nye kɔkuti la le bɔbɔe, eye nye agba la le wodzoe.” (Mateo 11:30) Womese le wo ɖokui me kpɔ be wodo agba kpekpe na yewo, tafa yewo, alo zi yewo dzi gbeɖe o. Wovo wu, dzi dzɔ wo wu, eye kakaɖedzi geɖe wu su wo si le woa kple Mawu dome fomedodo kple wo nɔewo dome fomedodo me. (Mateo 7:1-5; Luka 9:49, 50) Eyama gbɔe wosrɔ̃e tso be ŋgɔxɔxɔ le gbɔgbɔ me bia be woanye amesi naa gbɔdzɔe amewo, anye ɖokuibɔbɔla le dzi kple susu me.—Korintotɔwo I, 16:17, 18; Filipitɔwo 2:3.
23. Nufiame vevi kae Yesu ŋu nɔnɔ na nusrɔ̃lawo srɔ̃, eye aleke wòkpe ɖe wo ŋu wofo nya tae?
23 Gawu la, alesi wòle vevie be ame nawɔ ɖeka kple Kristo ahaɖe efe nɔnɔmewo afia wɔ dɔ ɖe ame geɖe dzi ale gbegbe. Egblɔ na efe nusrɔ̃lawo be: “Sigbe alesi Fofo la lɔ̃am ene la, nenema ke nye hã melɔ̃a mi; minɔ nye lɔlɔ̃ la me! Ne mielé nye seawo me ɖe asi la, mianɔ nye lɔlɔ̃ la me, abe alesi nye hã melé Fofonye fe seawo me ɖe asi, eye menɔ efe lɔlɔ̃ la me ene.” (Yohanes 15:9, 10) Ne wodi be yewoakpɔ dzidzedze le wofe subɔsubɔdɔa kple Mawu fe subɔla nyenye me la, ke ele na wo be woado vevie nu atsɔ nusiwo wosrɔ̃ tso Yesu gbɔ la ade nuwɔna me, le gbefãɖeɖe kple nufiafia tso Mawu fe nya nyui wɔnukuwo ŋu le dutofo kple le nuwɔwɔ ɖe fometɔwo kple xɔlɔ̃wo ŋu siaa me. Ne wofe nɔvihabɔbɔa le ta kekem va le hamewo zum la, ahiã be woanɔ ŋku ɖom edzi na wo ɖokui edziedzi be Yesu fe mɔ enye nyuitɔ. Nusi wòfiae nye nyatefea, eye agbe si wònɔ wokpɔe nye agbe si tɔgbe wòle be woanɔ.—Yohanes 14:6; Efesotɔwo 4:20, 21.
24. Nukawo ŋue wòle be míade ŋugble le vevie le Yesu fe kpɔɖeŋua me?
24 Fifia esi nède ŋugble tso nusiwo me dzrom míele dometɔ aɖewo ŋu la, ɖe nèkpɔ nusiwo me nàwɔ asitɔtrɔ lea? Ðe nèlɔ̃ ɖe edzi be Yesu fe nuŋububu, nufiafia, kple nuwɔwɔ sɔ ɣesiaɣia? Ekema esia nede dzi fo na wò. Ede dzi fo na mí le nya siawo me be: “Ne mienya nusiawo, eye miewɔ wo la, woayra mi.”—Yohanes 13:17.
[Etenuŋɔŋlɔ]
^ mm. 11 “Vovototo si tututu [le Yesu kple Farisitɔwo] dome dze fã le Mawu fe amenyenye ŋuti gɔmesese eve siwo tsi tre ɖe wo nɔewo ŋu la koŋ me. Le Farisitɔwo gome la, Mawu nye amedzizila koŋ; evɔ le Yesu gome la, Mawu nye amenuvela kple nublanuikpɔla. Ke hã Farisitɔwo megbe lɔlɔ̃ ɖe Mawu fe dɔmenyonyo kple lɔlɔ̃ dzi o, gake le woawo gome la, dɔmenyonyo kple lɔlɔ̃ ɖeɖefia siawo dze le nunana si le Torah [Se] la me eye nusiwo wobia le Sea me dzi wɔwɔ dzi wònɔ te ɖo. . . . Kɔnyinyi si wogblɔ kple nu, kple alesi wozãnɛ tsɔ ɖea sea mee, me léle ɖe asi nye nusi Farisitɔwo bu be enye wɔwɔ ɖe Torah la dzi. . . . Alesi Yesu da lɔlɔ̃ fe se eve fokplia (Mateo 22:34-40) ɖe kɔkɔfe be wòanye esi me woalé ɖe asi kple alesi wògbe kɔnyinyi si blaa ame kpaɖii si wogblɔ kple nui . . . na be masɔmasɔ nɔ woa kple Farisitɔwo fe nufiafia dome.”—The New International Dictionary of New Testament Theology.
Aleke Nàɖo Wo Ŋui?
• Nukae wòfia na wò be nànye Yesu fe nusrɔ̃la?
• Aleke Yesu wɔ nu ɖe amewo ŋui?
• Nukae míate ŋu asrɔ̃ tso alesi Yesu fia nui me?
• Vovototo kae le Farisitɔwo kple Yesu dome?
[Biabiawo]
[Nɔnɔmetata siwo le axa 18, 19]
Aleke gbegbe Yesu fe nuwɔwɔ ɖe amewo ŋu to vovo na Farisitɔwo tɔe enye si!


text:
Mawu Tsɔ Ðe Le Eme Na Mí—Nu Si Na Míeka Ðe Edzi
Mawu Tsɔ Ðe Le Eme Na Mí—Nu Si Na Míeka Ðe Edzi
NYA vevi aɖe si amewo biaa wo ɖokuiwo fe akpe nanewoe nye esia ye nye: Ne Mawu lɔ̃ mí la, ke nu ka tae fukpekpewo sɔ gbɔ ɖe xexea me alea gbegbe ɖo? Àlɔ̃ ɖe edzi be ne èlɔ̃ ame aɖe la, màdi be amea nakpe fu o, eye ne amea ɖo xaxa me la, àdze agbagba be yeakpe ɖe eŋu godoo. Esi nya sia nye nyatefe, evɔ fukpekpewo sɔ gbɔ ɖe xexea me alea gbegbe ta la, ame geɖewo susuna be esia fia be Mawu metsɔa ɖeke le eme na mí o. Eya ta hafi míadzro ale si Mawu le fukpekpewo ɖe ge ɖae me la, gbã la, ele vevie be míakpɔ kpeɖodzi siwo ɖee fia be Mawu lɔ̃ mí vavã, alo be etsɔa ɖe le eme na mí.
Nuwɔwɔwo Ðoa Kpe Edzi Be Mawu Lɔ̃ Mí
Yehowa Mawu ye “wɔ dzifo kple anyigba kple atsiafu kple nu siwo katã le wo me.” (Dɔwɔwɔwo 4:24) Ne míede ŋugble tso nu siwo Mawu wɔ ŋu la, míafo nya ta godoo be etsɔa ɖe le eme na mí. Le kpɔɖeŋu me, de ŋugble tso nu siwo doa dzidzɔ na wò ŋu kpɔ. Ðe nuɖuɖu viviwo doa dzidzɔ na wòa? Yehowa ate ŋu awɔ nuɖuɖu ɖeka fomevi ko be wòalé míafe agbe ɖe te hafi. Ke hã, ewɔ nuɖuɖu fomevi vovovo siwo xexlẽme meli na o la be míase vivi na wo. Nenema kee Yehowa wɔ ati kple sefofo nyui fomevi vovovowo, kpakple towo kple baliwo hã tsɔ ɖo atsyɔ̃ na anyigba la be agbenɔnɔ navivi eye wòado dzidzɔ na mí.
De ŋugble le ale si wowɔ míi hã ŋu kpɔ. Ŋutete si le mía si be míado nukokoe na ame, be hadzidzi navivi mía nu, eye be míakpɔ ŋudzedze ɖe nu siwo nya kpɔ ŋu la katã mehiã hena agbeléle ɖe te o—wo katã wonye nu siwo Mawu na mí be agbea navivi na mí. Azɔ de ŋugble tso hadede kple amewo hã ŋu kpɔ. Ame kae li si hadede kple xɔlɔ̃ nyuiwo, alo ame aɖe si wòlɔ̃na vevie fe asikpakpla kɔ nɛ medoa dzidzɔ na o? Vavãe, ŋutete si le mía si be míalɔ̃ ame la ŋutɔ hã nye nunana tso Mawu lɔ̃ame la gbɔ! Esi wònye be Mawu wɔ amegbetɔwo hede ŋutete wo me be woalɔ̃ ame ta la, ele be nɔnɔme nyui ma nanye Mawu fe amenyenye fe akpa aɖe.
Biblia Ka Ðe Edzi Na Mí Be Mawu Lɔ̃ Mí
Biblia gblɔ na mí be Mawu nye lɔlɔ̃. (1 Yohanes 4:8) Menye nuwɔwɔwo me koe efe lɔlɔ̃ dzena le o, ke míekpɔa kpeɖodzi siwo ɖee fia be elɔ̃ mí la le efe Nya, Biblia la, hã me. Le kpɔɖeŋu me, Biblia na mɔfiame geɖewo, siwo naa ame nɔa lãmese nyui me, siwo dea dzi fo be woada asɔ le nuwo katã me, eye wòxlɔ̃ nu mí tso aha tsu nono kple nu tsu ɖuɖu hã ŋu.—1 Korintotɔwo 6:9, 10.
Biblia gaɖo aɖaŋu nyuiwo hã tso amegbetɔwo dome fomedodowo ŋu hede dzi fo na mí be míalɔ̃ mía nɔewo, eye míade bubu kple asixɔxɔ amewo ŋu ahawɔ nu ɖe wo ŋu dɔmenyotɔe. (Mateo 7:12) Efo nu tsi tsitre ɖe nuwɔna kple nɔnɔme siwo naa amewo kpea fu, abe ŋukeklẽ, amenyagbɔgblɔ, ŋuʋaʋã, ahasiwɔwɔ kple amewuwu ene ŋu. Ne ame sia ame dzea agbagba nɔa agbe ɖe aɖaŋuɖoɖo nyui siwo le Biblia me nu la, fukpekpewo dzi aɖe akpɔtɔ godoo le xexea me katã.
Gake Mawu fe lɔlɔ̃ɖeɖefia gãtɔ kekeake ye nye esi wòtsɔ Via, Yesu, na abe fexexe ɖe amefomea ta ene. Yohanes 3:16 gblɔ be: “Mawu lɔ̃ xexea ale gbegbe be wòtsɔ efe Tenuvi la na, bene ame sia ame si ɖenɛ fiana be yexɔ edzi se la nagatsrɔ̃ o, ke boŋ wòakpɔ agbe mavɔ.” Esia ɖee fia be Yehowa wɔ ɖoɖo xoxo be yeaɖe ku kple fukpekpe fomevi ɖe sia ɖe ɖa tegbee.—1 Yohanes 3:8.
Eme kɔ fãa be kpeɖodzi gbogbo aɖewo li be Yehowa lɔ̃ mí. Ekema efia be ne míele fu kpem la, medoa dzidzɔ nɛ o. Ele fukpekpewo ɖe ge ɖa. Mehiã be míasusu nya aɖeke agblɔ le nya sia ŋu o—Biblia la gblɔ ale si tututu Mawu le fukpekpewo ɖe ge ɖae la na mí.
[Nɔnɔmetata si le axa 4]
Ŋutete si le mía si be míalɔ̃ ame la nye nunana tso Mawu lɔ̃ame la gbɔ


text: 2 Le ŋkeke aɖewo megbe la, Yesu gayi Kapernaum, eye amewo se be ele afe me.+2 Eye ame geɖewo va fo fu ale gbegbe be tefe aɖeke megali o, mɔ mele ʋɔtrua nu teti hã o, eye wòde asi nya nyui la gbɔgblɔ me na wo.+3 Eye ŋutsu ene kɔ lãmetututɔ aɖe gbɔna egbɔ.+4 Ke womete ŋu kɔe va ɖo Yesu gbɔ o le ameha la ta, eya ta wofo xɔ si me Yesu le la tame, eye esi woŋɔe vɔ la, woɖiɖi aba si dzi lãmetututɔa mlɔ la ɖe anyi.5 Esi Yesu kpɔ wofe xɔse+ la, egblɔ na lãmetututɔa be: “Vinye, wotsɔ wò nu vɔ̃wo ke wò.”+6 Ke agbalẽfialawo dometɔ aɖewo nɔ anyi ɖe afi ma, eye wole susum le wofe dzi me be:+7 “Nu ka tae ame sia le nu fom ale? Ele busunya gblɔm. Ame kae ate ŋu atsɔ nu vɔ̃wo ake, ne menye Mawu ɖeka ko oa?”+8 Ke Yesu dze sii enumake be wole susum le wo ɖokuiwo me alea, eya ta ebia wo be: “Nu ka tae miele nu siawo susum le miafe dzi me?+9 Kae bɔbɔ wu, be woagblɔ na lãmetututɔ la be, ‘Wotsɔ wò nu vɔ̃wo ke’ loo, alo be woagblɔ be, ‘Tso nàtsɔ wò aba, eye nàzɔ’?10 Ke be miadze sii be ŋusẽ le Amegbetɔvi+ la si be wòatsɔ nu vɔ̃wo ake le anyigba dzi la, . . .”+ egblɔ na lãmetututɔa be:11 “Mele egblɔm na wò be: Tso nàtsɔ wò aba eye nàyi afewò me.”12 Ale wòtso, eye wòtsɔ efe aba enumake hezɔ do go le wo katã ŋkume. Ale wo katã fe nu ku, eye wokafu Mawu gblɔ be: “Míekpɔ nu sia tɔgbi kpɔ o.”+13 Egado go yi futa, eye ameha la katã va egbɔ, eye wòte nufiafia wo.14 Esi wòva yina la, ekpɔ Lewi, Alfeo vi, wòbɔbɔ nɔ adzɔxɔfe, eye wògblɔ nɛ be: “Dze yonyeme.” Eye wòtso dze eyome.+15 Emegbe esime Yesu kple efe nusrɔ̃lawo le nuɖukplɔ̃ ŋu le Lewi fe me la, adzɔxɔlawo kple nu vɔ̃ wɔla gbogbo aɖewo va nɔ kplɔ̃a ŋu kpli wo, elabena wo dometɔ geɖe dze eyome.+16 Ke esi Farisitɔwo dometɔ siwo nye agbalẽfialawo kpɔ be ele nu ɖum kple nu vɔ̃ wɔlawo kpakple adzɔxɔlawo la, wobia efe nusrɔ̃lawo be: “Adzɔxɔlawo kple nu vɔ̃ wɔlawo hãe wòɖua nu kplia?”17 Esi Yesu see la, egblɔ na wo be: “Ame siwo le lãmesẽ me la mehiã gbedala o, negbe ame siwo le dɔ lém ko. Menye ame dzɔdzɔewo yɔ gee meva o, ke boŋ nu vɔ̃ wɔlawoe.”+18 Yohanes fe nusrɔ̃lawo kple Farisitɔwo tsia nu dɔna. Eya ta wova biae be: “Nu ka tae Yohanes fe nusrɔ̃lawo kple Farisitɔwo fe nusrɔ̃lawo tsia nu dɔna, evɔ wò nusrɔ̃lawo ya metsia nu dɔna o?”+19 Yesu ɖo eŋu na wo be: “Ðe ŋugbetɔsrɔ̃+ la xɔlɔ̃wo atsi nu adɔ esime ŋugbetɔsrɔ̃ la le wo gbɔa? Zi ale si ŋugbetɔsrɔ̃ la le wo gbɔ la, mehiã be woatsi nu adɔ o.20 Ke ŋkekewo li gbɔna, esime woakplɔ ŋugbetɔsrɔ̃ la adzoe le wo gbɔ,+ ekema woatsi nu adɔ le ŋkeke ma dzi.21 Ame aɖeke metsɔa avɔ yeye fe nuɖeɖi kaa awudziwui xoxo o. Ne ewɔe nenema la, avɔ yeyea aho ɖa le xoxoa ŋu, eye vuvua alolo wu tsãtɔ.+22 Eye ame aɖeke mekɔa wain yeye ɖe lãgbalẽgolo xoxowo me o. Ne ewɔe nenema la, ekema wain la awó lãgbalẽgoloawo, eye wain la kple lãgbalẽgoloawo siaa dome agblẽ. Ke boŋ wokɔa wain yeye ɖe lãgbalẽgolo yeyewo me.”23 Le Sabat aɖe dzi la, Yesu zɔ to lugblewo me va yina, eye esi wole yiyim la, efe nusrɔ̃lawo de asi luawo ŋeŋe me.+24 Eya ta Farisitɔwo biae be: “Kpɔ ɖa, nu ka tae wole nu si mele se nu o la wɔm le Sabat dzi?”25 Ke eɖo eŋu na wo be: “Ðe miexlẽ nu si David wɔ esime nuɖuɖu hiãe, eye dɔ wu eya kple eŋutimewo la kpɔ oa?+26 Ale si David ge ɖe Mawu fe afe la me eye wòɖu ŋkumeɖobolo siwo ŋu se meɖe mɔ ɖo na ame aɖeke be wòaɖu o, negbe nunɔlawo ko,+ eye wòna ɖe eŋutimewo hã abe ale si woŋlɔe ɖe nunɔlawo fe tatɔ Abiatar+ ŋuti nuŋlɔɖia me ene oa?”27 Eye wògagblɔ na wo be: “Amegbetɔ tae woɖo Sabat la anyi ɖo,+ ke menye Sabat tae wowɔ amegbetɔ ɖo o.28 Eya ta Amegbetɔvi la nye Sabat la gɔ̃ hã fe Afetɔ.”+


text:
Ne Wode Asixɔxɔ Ðevimenɔɣi Ŋu
Ne Wode Asixɔxɔ Ðevimenɔɣi Ŋu
ÐEVIMENƆƔI si me dzidzɔkpɔkpɔ le la nɔ te ɖe dzila nyuitɔwo nyenye dzi koŋ. Gake nukae dzila nyui nyenye bia? Ðewohĩ ànya se nuxlɔ̃ame geɖe ku ɖe nyati sia ŋu. Di ɣeyiɣi ɖe viwòwo ŋu. Se wofe nyawo. Na mɔfiame nyui wo. Se veve ɖe wo nu, eye nàkpɔ dzidzɔ ahase veve kpli wo. Nye xɔlɔ̃ vavã na wo eye megaɖe asi le ŋusẽ si le asiwò abe dzila ene la ŋu o. Nyatefee wònye be gɔmeɖose mawo siwo wogblɔna zi geɖe la akpe ɖe dzilawo ŋu be woawɔ wofe dɔwo nyuie ya. Gake nane li si hiã eye wòle vevie wu si wòle be woaɖo nɔfe gbãtɔ.
Dzila miliɔn geɖe siwo le xexeame godoo kpɔe be Biblia fe gɔmeɖosewo dzi wɔwɔe nye nu vevitɔ le dzila nyui nyenye me. Nukatae? Elabena nunyala si nye Biblia Ŋlɔla, Yehowa Mawu, enye amesi ɖo fomeɖoɖoa gɔme anyi. (Mose I, 1:27, 28; 2:18-24; Efesotɔwo 3:15) Ekema esɔ be efe Nya si tso gbɔgbɔ me lae nye tefe nyuitɔ si woadi ɖeviwo nyinyi ŋuti mɔfiafia le. Gake aleke Biblia si nye agbalẽ si xɔ fe geɖe alea ate ŋu ana mɔfiame ku ɖe alesi amewo dina be yewoafo du ɖe ɖeviwo nu egbea le ɖevime ŋui? Mina míade ŋugble le Ŋɔŋlɔawo me gɔmeɖose aɖewo siwo woate ŋu azã ŋu.
‘Abe Alesi Ðevi Dzawo Ate Ŋui Ene’
Ðevi siwo wu 12 ye nɔ Isak viŋutsu, Yakob, si. Biblia me nuŋlɔɖi gblɔ efe nya siwo me nunya le ku ɖe fomea fe mɔzɔzɔ ŋu be: ‘Ðevi dzawo le ŋunye. Meɖe kuku, nye afetɔ [Yakob fo, Esau], nedze efe dɔla ŋgɔ, eye nye la madze yowòme blewublewu, abe alesi ɖevi dzawo ate ŋui ene.’—Mose I, 33:13, 14.
Yakob nyae be ye viwo metsi awɔ nu abe ame tsitsiwo ene o. Wonye “ɖevi dzawo”—wometsi o, ŋusẽ mele wo ŋu o, hiahiã geɖe le wo ŋu wu ame tsitsiwo. Le esi wòazi viawo dzi be woazɔ azɔli abe eya ŋutɔ ene tefe la, egbɔ dzi ɖi ɖe alesi wòanya zɔ na woe nu. Le go sia me la, eɖe nunya si Mawu ɖena fiana via siwo nye amegbetɔwo la fia. Mía Fofo la nya míafe gbɔdzɔgbɔdzɔwo. Media nu geɖe tso mía si wu alesi dze o.—Psalmo 103:13, 14.
Lã aɖewo kura gɔ̃ hã ɖea nunya ma tɔgbe fiana, elabena Mawu na “wodze nunya etefe mekɔ o.” (Lododowo 30:24) Nugbagbeŋutinunyalawo de dzesii be atiglinyi fe ha blibo te ŋu gbɔa dzi ɖe wofe azɔli ŋu, ahanɔ zɔzɔm ɖɔɖɔɖɔ be woasɔ kple atiglinyivi sue si le wo dome la tɔ.
Mawumenunya bu ɖe amegbetɔfomea me tɔ aɖewo siwo li egbea. Gake mele be ema nadzɔ ɖe dziwò o. Ðo ŋku edzi be ɖevi “dza”—si mate ŋu atsɔ ame tsitsiwo fe agbawo kple agbanɔamedziwo o—ye viwò nye. Le kpɔɖeŋu me, ne dzilaɖekɛ si dzi kuxi sesẽwo lee nènye eye nèse le ɖokuiwò me be yeagblɔ yefe dzimenyawo na viwò la, ekema tsi didi ma nu. Ke boŋ di xɔlɔ̃ aɖe si nye ame tsitsi, si ate ŋu akpe ɖe ŋuwò nakpɔ kuxia gbɔ—anyo be wòanye amesi akpe ɖe ŋuwò nàwɔ Biblia fe gɔmeɖose nyuiwo ŋudɔ.—Lododowo 17:17.
Nenema ke megafo du ɖe viwò fe agbe nu fũ akpa, kple nuwo wɔwɔ kpaɖii ale gbegbe be dzidzɔkpɔkpɔ aɖeke maganɔ efe sɔhɛmenɔnɔ me o. Wɔ nu wòasɔ kple viwò tɔ, ke menye esi ɖi egbexexea tɔ o. Biblia ɖo aɖaŋu nunyatɔe be: “Migana xexe si me miele natrɔ mi ɖe efe nɔnɔme nu o.”—Romatɔwo 12:2, Phillips.
“Ɣeyiɣi Li na Nusianu”
Biblia fe gɔmeɖose bubu si me nunya le gblɔ be: “Ɣeyiɣi li na nusianu, eye azã li na tameɖoɖowo katã le dzifoa te.” Nyatefee, dɔwɔɣi li. Dɔ geɖe le ɖeviwo ŋu woawɔ—siwo nye sukudɔwo, afemedɔwo, kple gbɔgbɔmedɔwo. Gake Biblia fe akpa ma ke gblɔ be “nukoɣi li” eye “ɣeɖuɣi li.”—Nyagblɔla 3:1, 4.
Ðeviwo hiã na ɣeyiɣi geɖe be woatsɔ afee, ako nu, awɔ wofe sɔhɛmenɔɣi fe ŋusẽ ŋudɔ le dziɖeɖi me vaseɖe afi aɖe. Nenye be sukudɔwo, suku megbe dɔwɔnawo, alo dɔwɔna vevi bubuwo xɔ wofe ɣeyiɣiwo katã la, ekema womate ŋu akpɔ vovo ɖe wofe fefewo ŋu o. Ema ana woado dziku, alo dzi naɖe le wo fo kura gɔ̃ hã.—Kolosetɔwo 3:21.
De ŋugble le alesi nàwɔ Biblia fe gɔmeɖose ma ke ŋudɔ le mɔ bubu nu ŋu kpɔ. Le kpɔɖeŋu me, esi ɣeyiɣi li na nusianu ta la, ɖe ema mefia be ɖevimenɔɣie nye ɣeyiɣi si woawɔ ɖevinu oa? Ðewohĩ àɖo eŋu be ẽ, gake menye ɣesiaɣie viwòwo alɔ̃ ɖe nya ma dzi o. Zi geɖe la, ŋutsuvi kple nyɔnuvi suewo dina be yewoawɔ nusiwo wokpɔ ame tsitsiwo le wɔwɔm. Le kpɔɖeŋu me, adzro nyɔnuvi suewo be yewoadzra ɖo ahawɔ leke na yewo ɖokui abe nyɔnu tsitsiwo ene. Sɔhɛmeɖoɖo ate ŋu ana seselelãme si wosena be yewoadze ame tsitsiwoe la nu nagasẽ ɖe edzi.
Dzila dzeaɖaŋuwo kpɔa afɔku si le nɔnɔme ma me. Boblododo kple modzakaɖeɖe siwo le xexe ɖigbɔ sia me la dometɔ aɖewo naa ɖeviwo dzena abe gbɔdɔdɔŋunyalawo kple ame tsitsi nuwɔlawo ene. Ðeviwo va le dzadzraɖo, lekewɔwɔ, kple awu siwo nyɔa seselelãme gbegblẽwo ɖe ame me dodo lɔ̃m. Gake ɖe wòanyo be míana ɖeviwo fe dzadzraɖo nana amesiwo dina be yewoagblẽ wo la fe susu natrɔ ɖe wo ŋua? Ne dzilawo kpe ɖe wo viwo ŋu be woado awu ɖe mɔ si sɔ ɖe wofe fexɔxɔ nu la, ekema wole Biblia fe gɔmeɖose bubu aɖe ŋudɔ wɔm be: “Ne nunyala kpɔ dzɔgbevɔ̃e la, eɣlaa eɖokui; ke ame bebewuwo dea ta eme, eye wòle na wo be, woakpɔ wo tɔnua.”—Lododowo 27:12.
Kpɔɖeŋu bubu enye esi: Nana be kamedefefe nazu nu vevitɔ le ɖevi fe agbe me ate ŋu ahe agbe si meda sɔ o, si me ɣeyiɣi ɖoɖi aɖeke maganɔ naneke ŋu o vɛ. Biblia xlɔ̃ nu nunyatɔe be: “Ŋutilã me veviedodo nyo na nu vi aɖe ko; ke mawusosroɖa nyo na nusianu, eye agbe, si li fifi kple esi le vava ge la, fe ŋugbedodo la li nɛ.”—Timoteo I, 4:8.
Mègana viwòwo naxɔ “dziɖuɖu le vevie ŋutɔ” fe nukpɔsusua de eme o. Dzila geɖe ɖea dzidzɔ si le kamededewo kple kamedefefewo kple fefe me ɖa to dufofo ɖe wo viwo nu be woaʋli hoa vevie, aɖu dzi godoo. Esia wɔe be ɖevi aɖewo senɛ le wo ɖokui me be yewoaba ame alo awɔ nu vevi fefewɔla bubuwo gɔ̃ hã ne yewoaɖu dzi. Dziɖuɖu ma tɔgbe kpɔkpɔ medze kura o!
Ðokuidziɖuɖu Sɔsrɔ̃
Zi geɖe la, esesẽna na ɖeviwo be woanya be ɣeyiɣi li na nusianu. Womete ŋu lalana dzigbɔɖitɔe ne nane le wo hiãm o. Nusi gagblẽa nya la ɖe edzi enye be, edze abe amegbetɔwo tsia dzi vevie ɖe kɔɖiɖi na wofe dzodzro enumake ŋu ene. Zi geɖe la, nusi modzakaɖeɖe mɔnuwo doa bobloe enye, “Na wò asi nasu nusi dim nèle dzi fifi laa!”
Megaɖe mɔ ɖe ŋusẽkpɔɖeamedzi mawo ŋu to viwɔwɔ na viwòwo kple nana be woagblẽ me o. Agbalẽ si nye The Child and the Machine gblɔ be: “Enyanya be exɔa ɣeyiɣi hafi ame fe asi sua nusi dim wòle dzi enye nusi me nunya le wu. Ameɖokuimamla kple nuwɔwɔ wòasɔ ɖe hadomeɖoɖo nue nye ŋutasesẽ si le dzidzim ɖe edzi le ɖevi siwo le suku kple esiwo wu suku nu sia dome la gbɔ kpɔnu.” Gɔmeɖose nyui sia le Biblia me be: ‘Ne ame aɖe wɔ vinugbee na efe kluvi tso ɖevime la, ava zu akpemadala emegbe.’ (Lododowo 29:21) Togbɔ be kpukpui sia ku ɖe nuwɔwɔ kple subɔvi suewo ŋu tẽ hã la, dzila geɖewo kpɔe be gɔmeɖose sia ke ɖea vi na wo viwo ŋutɔ.
Le ɖeviwo fe nuhiahiãwo dome la, nusi Biblia yɔ be ‘wo nyinyi le Yehowa fe hehe kple nuxɔxlɔ̃ me’ enye vevitɔ wu. (Efesotɔwo 6:4) Hehenana si me lɔlɔ̃ le kpena ɖe ɖeviwo ŋu be woatu nɔnɔme siwo nye ɖokuidziɖuɖu kple dzigbɔɖi ɖo. Nɔnɔme siawo akpe ɖe wo ŋu be woakpɔ dzidzɔ kple dzidzeme le wofe agbemeŋkekewo katã me.
Esime Nusiwo Doa Kplamatse Ðeviwo Nu Ayi
Gake àbia be, ‘Ðe Mawu, nunyala lɔ̃ame, amesi na woŋlɔ gɔmeɖose nyui mawo ɖoe koŋ be míafe xexea nava nɔ alea? Ðe wòɖoe be ɖeviwo natsi le xexe si naa nu gblẽna le wo ŋu tsɔ wu be wòado ŋusẽ wo la mea?’ Afa akɔ na wò be nànya be Yehowa Mawu kple Via, Kristo Yesu, lɔ̃ amefomea vevie, tsɔ kpe ɖe ɖevi siwo xɔ fe ɖesiaɖe ŋu. Woaɖe ame vɔ̃ɖiwo katã ɖa le anyigba dzi kpuie.—Psalmo 37:10, 11.
Àdi be yeanya alesi ŋutifafa kple dzidzɔkpɔkpɔ fe ɣeyiɣi ma anɔa? Wò ya kpɔ nusia, si woɖɔ nyuie le Biblia me, le susu me ɖa: “Amegãxi anɔ alẽvi gbɔ, lãkle atsyɔ akɔ ɖe gbɔ̃vi gbɔ, nyivi, dzata kple nyi dami woanɔ wo nɔewo gbɔ, eye ŋutsuvi sue aɖe akplɔ wo.” (Yesaya 11:6) Le xexe si gblẽa ɖevimenɔɣi alo foa du ɖe ɖeviwo nu nublanuimakpɔmakpɔtɔe me la, aleke wòfa akɔ na amee nye si be woanya be Mawu do etsɔme nyui aɖe fe ŋugbe na amefome si le anyigba dzi! Eme kɔ fã be, Wɔla la medi be ɖevimenɔɣi si me dzidzɔ le la nato ɖeviwo ŋu alo woafo du ɖe wo nu o—ke boŋ be wòanye esi me dzidzɔ kple dzidzeme le.
[Nɔnɔmetata si le axa 18]
Le esi nàtsɔ wò ŋutɔ wò kuxiwo anɔ agba dom na viwò tefe la, gblɔe na ame tsitsi bubu aɖe
[Nɔnɔmetata si le axa 18, 19]
Ehiã be ɖeviwo nafe fefe


text:
Mawu Ƒe Fiaɖufe Dziɖuɖu—Enye Nu Ŋutɔŋutɔ Si Li Egbea
Mawu Ƒe Fiaɖufe Dziɖuɖu—Enye Nu Ŋutɔŋutɔ Si Li Egbea
“Aleke dukɔ gbogbo siwo fe dekɔnuwo kple ŋgɔyiyiwo wɔwɔ to vovo alea gbegbe ate ŋu awɔ alɔ̃ ɖe nya ɖeka dzii? Wogblɔ be amedzidzedze aɖe si atso ɣletinyigba bubu aɖe dzi koe ana amegbetɔfomea katã nawɔ ɖeka.”—The Age, Australiatɔwo fe nyadzɔdzɔgbalẽ.
AMEDZIDZEDZE natso ɣletinyigba bubu aɖe dzia? Eɖanye amedzidzedze mae ana dukɔ siwo katã le anyigba dzi awɔ ɖeka loo alo womawɔe o la, Biblia fe nyagblɔɖiwo ya gblɔ xaxa gã aɖe si tu afe, si ana be dukɔ siwo katã le xexeame nawɔ ɖeka la, ŋu nya ɖi. Nyatefee be ŋusẽ siwo tso dzifonutowo me koe ahe xaxa sia vɛ.
Fia Dawid si ɖu dzi le blema Israel fo nu tso xexe sia me fe nɔnɔmea ŋu le nyagblɔɖi me. Mawu fe gbɔgbɔ ʋãe wòŋlɔ bena: “Anyigba dzi fiawo tso, eye amegãwo fo takpli ɖe adaŋu me ɖe Yehowa kple efe amesiamina ŋu. Mina míatso wofe kawo, eye míaɖe wofe gawo afu gbe le mía ŋu!” (Psalmo 2:2, 3; Dɔwɔwɔwo 4:25, 26) De dzesii be xexe sia me dziɖulawo afo takpli ɖe aɖaŋu me ɖekae ɖe Yehowa, xexeame katã Wɔla kple efe amesiamina, alo efe Fia si wòɖo, Yesu Kristo, ŋu. Aleke esia ava emee?
Le Biblia fe ɣeyiɣikɔntabubu kple nyagblɔɖi siwo va eme va yi nu la, woɖo Mawu fe Fiaɖufea, si Yesu Kristo nye Fia na, anyi le dzifo le 1914 me. * Le ɣemaɣi la, tameɖoɖo ɖekae nɔ xexeame dukɔwo si. Le esi tefe be woabɔbɔ wo ɖokui ɖe Mawu fe Fiaɖufe yeyea te la, wofo wo ɖokui ɖe ŋusẽ ʋiʋli—si nye Aʋagã la, alo Xexemeʋa I,—me.
Aleke Yehowa Mawu bua nɔnɔme sia si amegbetɔ siwo nye dziɖulawo ɖena fiana lae? “Amesi bɔbɔ nɔ dzifo la, le nu kom, eye Afetɔ la le alɔme ɖem le wo ŋu. Emegbe afo nu kpli wo le efe dɔmedzoe me, eye wòado ŋɔdzi na wo le efe dziku me.” Eye Yehowa agblɔ na Via, si nye Fiaɖufea fe Fia si Wòɖo la be: “Biam, eye matsɔ dukɔwo awɔ wò domenyinu kple anyigba fe mlɔenuwo awɔ tɔwòe! Àtsɔ gatikplɔ ato wo nyanyanya, eye agbã wo abe zemela fe ze ene!”—Psalmo 2:4, 5, 8, 9.
Atsɔ gatikplɔ atsrɔ̃ dukɔ siwo tsi tre ɖe efe Fiaɖufea ŋu la gbidigbidi le Harmagedon me. Biblia fe agbalẽ mamletɔ, Nyaɖeɖefia, ɖɔ wɔna mlɔetɔ sia be “Mawu ŋusẽkatãtɔ la, fe ŋkeke gã la fe aʋawɔwɔ,” si ŋu wole “xexeame katã fe fiawo” nu fom fu ɖo be woawɔ. (Nyaɖeɖefia 16:14, 16) Gbɔgbɔ vɔ̃wo akpɔ ŋusẽ ɖe anyigba dzi dukɔwo dzi ale gbegbe be taɖodzinu ɖeka, si anye be—woakpe aʋa kple Mawu Ŋusẽkatãtɔ la nava nɔ wo si mlɔeba.
Ɣeyiɣi si amegbetɔwo katã awɔ ɖeka be woawɔ aʋa kple Mawu fe dziɖulanyenye la le afe tum ŋutɔ. Evɔ la, wofe “ɖekawɔwɔa” mahe ŋutifafa aɖeke vɛ na woa ŋutɔwo o. Ke boŋ wofe wɔna la anye ŋutifafa si amefomea le mɔ kpɔm na ɣeyiɣi didi aɖee nye esia la fe gɔmedzedze. Nukatae wòanɔ nenema? Le aʋa mlɔe sia wɔwɔ me la, “Mawu fe Fiaɖufe la agbã fiaɖufe mawo [siwo le xexeame] katã, eye wòagblẽ wo, ke eya ŋutɔ anɔ anyi tegbee.” (Daniel 2:44) Menye amegbetɔwo fe habɔbɔ aɖekee anye dziɖuɖu si ahe ŋutifafa si amefomea di vevie la vɛ o, ke boŋ Mawu fe Fiaɖufeae ahee vɛ.
Fiaɖufe Dziɖuɖua fe Dziɖula Gã
Emae nye fiaɖufe si dzianukwaretɔ geɖe do gbe ɖa bia be: “Wò fiaɖufe nava! Woawɔ wò lɔlɔ̃nu le anyigba dzi, sigbe alesi wowɔna le dzifo ene!” (Mateo 6:10) Le esi tefe be Mawu fe Fiaɖufea nanye dzime fe nɔnɔme dzro aɖe ko la, enye dziɖuɖu ŋutɔŋutɔ si wɔ nukunu geɖewo tso esime woɖoe anyi le dzifo tso keke fe 1914 me ke. Mína míabu nya vevi aɖewo siwo ɖee fia be Mawu fe Fiaɖufea nye nu ŋutɔŋutɔ si le dɔ wɔm kple ŋkubiã egbea ŋu kpɔ.
Gbã la, Yesu Kristo, si nye Fia si woɖo la le Fiaɖufea fe akpa vevi sẽŋu aɖe dzi ɖum. Le fe 33 M.Ŋ. me la, Yehowa Mawu ɖo Yesu Kristo wònye Kristo-hamea fe Ta. (Efesotɔwo 1:22) Yesu le efe tanyenyea ŋudɔ wɔm tso ɣemaɣi, eye wòle efe dɔnunɔlanyenye fe ŋutetea ɖem fia. Le kpɔɖeŋu me, esi dɔ gã aɖe to le Yudea la, Kristo-hamea ɖe afɔ enumake le kpekpeɖeŋunana emetɔwo me. Wowɔ ɖoɖo be woana kpekpeɖeŋu, eye wotsɔ nunanawo de Barnaba kple Saul si be woatsɔ wo ayi na nɔvi siwo le Antioxia.—Dɔwɔwɔwo 11:27-30.
Ne Fiaɖufe fe dziɖuɖua le dɔ wɔm ŋutɔŋutɔ la, míate ŋu akpɔ mɔ na nuwɔnuku bubuwo gɔ̃ hã. Ne afɔkuwo—anyigbaʋuʋu, dɔwuame, tsiɖɔɖɔ, ahom sesẽ, towo fe wowó—dzɔ la, Yehowa Ðasefowo fe Kristo-Hamea wɔa nu kpata hekpena ɖe haxɔsetɔwo kple ame bubu siwo le tefe si afɔkua dzɔ le la ŋu. Le kpɔɖeŋu me, esi anyigba ʋuʋu sesĩe le El Salvador le January kple February fe 2001 me la, wowɔ kpekpeɖeŋununana fe ɖoɖo le dukɔ bliboa me, eye Yehowa Ðasefo siwo le Canada, Guatemala, kple United States na kpekpeɖeŋu. Wogbugbɔ wofe kpekpefe etɔ̃ kple afe siwo wu 500 tu le ɣeyiɣi kpui aɖe ko me.
Mawu fe Fiaɖufe Dziɖuɖua Teviwo
Tso esime woɖo Mawu fe Dzifofiaɖufea anyi le fe 1914 me la, Fiaɖufea le eteviwo katã nu fom fu tso amewo dome le xexeame katã eye wòwɔa ɖoɖo na wo. Esia nye nyagblɔɖi ɖedzesi aɖe si Yesaya ŋlɔ ɖi la fe mevava: “Ava me le ŋkeke mlɔeawo me be, Yehowa fe afe fe to [efe tadedeagu vavãtɔ si fo ɖesiaɖe ta] la akɔ ta agbɔ towo ŋu, . . . eye anyigba dzi dukɔwo katã afo zi ɖe eŋu.” Nyagblɔɖia ɖee fia be ‘ame geɖewo’ ayi ɖe to ma dzi eye woaxɔ Yehowa fe nufiame kple sewo.—Yesaya 2:2, 3.
Nuwɔna sia wɔe be amewo fe fufofo ɖedzesi aɖe do le egbeŋkekeawo me—si nye dukɔwo dome nɔviwo fe habɔbɔ siwo me tɔwo wu Kristotɔwo 6,000,000 eye wole dukɔ 230 kple edzivɔwo me. Le Yehowa Ðasefowo fe dukɔwo dome takpekpe siwo wowɔna me la, lɔlɔ̃, ŋutifafa, kple ɖekawɔwɔ si nɔa ameha gã siwo tso dukɔ vovovowo, dekɔnu vovovowo, eye wodoa gbe vovovowo me la dome wɔa mo yaa na etefekpɔlawo ale gbegbe. (Dɔwɔwɔwo 10:34, 35) Ðe malɔ̃ ɖe edzi be, hafi dziɖuɖu aɖe nate ŋu ahe ame alafa geɖewo tso gbe vovovo dolawo dome afo fu ɖekae la, ele be ŋusẽ nanɔ eŋu, woali ke—eye wòanye esi li ŋutɔŋutɔ—oa?
Mawu fe Fiaɖufe Kple Nufiameɖoɖo
Dzidzenuwo le dziɖuɖu ɖesiaɖe si eye wòkpɔa mɔ be ye teviwo nawɔ ɖe wo dzi, ele be amesiame si adi be yeanɔ dziɖuɖu ma te la nawɔ ɖe dzidzenu mawo dzi. Nenema kee dzidzenuwo le Mawu fe Fiaɖufea hã si siwo dzi wòle be amesiame si adze anɔ eme la nawɔ ɖo. Gake nyatefeae nye be, be woana amesiwo tso tefe vovovowo nalɔ̃ ɖe dzidzenu ɖeka dzi ahawɔ ɖe wo dzi la nye dɔ gã aɖe si sesẽ ŋutɔ. Nu bubu aɖe hã si ɖo kpe Mawu fe Fiaɖufea fe nu ŋutɔŋutɔnyenye dzie nye be—efe nufiameɖoɖo siwo ɖea kpe ŋutɔ la ɖoa dzia kple tamesusuwo gbɔ eye wonana ame wɔa tɔtrɔ le agbe me.
Aleke Fiaɖufe dziɖuɖua wɔa dɔ gãa siae? Ewɔnɛ toa apostoloawo fe gbefãɖeɖe mɔnu, siwo nye tso “afeme yi afeme” kple Mawu fe Nya la fiafia ame ɖekaɖekawo dzi. (Dɔwɔwɔwo 5:42; 20:20) Aleke nufiamedɔ sia ɖea kpee? Jacques Johnson, si nye Katolikotɔwo fe nunɔla aɖe, ŋlɔ alesi wòdze agbagba vevie be yeable nyɔnu aɖe nue be Yehowa Ðasefowo nagasrɔ̃ Biblia kplii o ɖe Canadatɔwo fe nyadzɔdzɔgbalẽ aɖe me. Egblɔ be: “Metɔtɔ eye mekpɔe dze sii be nyemakpɔ dzidzedze le efe susu tɔtrɔ me o. Meva nɔ ekpɔm dze sii be le ɣleti geɖe siwo do ŋgɔ me la, Ðasefo nyɔnu siawo tu fomedodo kplikplikpli ŋutɔ aɖe ɖo ɖe woa kple vidada sia si metsi boo o, eye mete ŋu doa go hã o, la dome. Wote ŋu wɔ esia to kpekpeɖeŋu nanae kple xɔlɔ̃dzedzee me, si wɔe be wotu kadodo si me sẽ la ɖo kplii. Etefe medidi hafi wòva zu wofe subɔsubɔhaa me tɔ dovevienu o, eye nyemete ŋu wɔ nu boo aɖeke tsɔ xe mɔ be wòagadzɔ nenema o.” Abe alesi Yehowa Ðasefowo to Biblia me gbedasi kple wofe Kristotɔ fe agbenɔnɔ dzi fia nu amesia si nye Katolikotɔ tsã ene la, nenema kee wole ame miliɔn geɖewo hã fe dzi gbɔ ɖom kple nyanyuia le xexeame katã.
Biblia dzie wotu nufiamedɔ—Fiaɖufea fe hehenana—sia si kpena ɖe ame ŋu wònɔa agbe nyui wòsɔna ɖe Biblia fe nudidiwo nu la ɖo. Efia amewo be woalɔ̃ wo nɔewo ahade bubu wo nɔewo ŋu eɖanye afika kee woɖatso o. (Yohanes 13:34, 35) Ekpena ɖe amewo ŋu hã be wòawɔ ɖe nuxlɔ̃ame sia dzi be: “Migana miafe anyinɔnɔ naɖi xexe sia me o, hafi mitrɔ miafe nɔnɔme to miafe tamesusu fe yeyewɔwɔ me boŋ, bene miadzro nusi nye Mawu fe lɔlɔ̃nu, si nyo, eye wòdzea eŋu nyuie, eye wòle blibo la me akpɔ.” (Romatɔwo 12:2) Ame miliɔn geɖewo ɖe asi le wofe tsã gbenɔnɔ ŋu eye wotsɔa dzidzɔ wɔna ɖe Fiaɖufe dziɖuɖua fe sewo kple gɔmeɖosewo dzi, si wɔe be wole ŋutifafa me hele dzidzɔ kpɔm fifia, eye wole mɔ kpɔm na etsɔme nyuie si le wo ŋgɔ la.—Kolosetɔwo 3:9-11.
Nu vevi si le kpekpem ɖe wo ŋu be wole xexeame godoo fe ŋutifafa sia mee nye Gbetakpɔxɔ magazine sia. To gbegɔmeɖeɖe mɔnu si ŋu wowɔ ɖoɖo ɖo, kple agbalẽtamɔ̃ si taa gbe vovovowo zi ɖeka dzi la, wote ŋu taa Gbetakpɔxɔ fe nyatiwo ɖe gbe vovovo 135 me le ɣeyiɣi ɖeka me, eye le xexeame godoo la, exlẽla siwo wu 95 le alafa me te ŋu srɔ̃a nyatiawo le woa ŋutɔwo degbe me le ɣeyiɣi ɖeka me.
Mormon sɔlemehaa ŋutinyaŋlɔla aɖe ŋlɔ nu tso mawunyadɔgbedela kpɔdzidze siwo ɖedzesi wu, siwo menye efe sɔlemeha me tɔwo o, ŋu. Eyɔ Gbetakpɔxɔ kple Nyɔ! siwo Yehowa Ðasefowo ta la be woawoe nye magazine siwo sɔ wu na nyanyuia kaka, egblɔ be: “Ame aɖeke mate ŋu afo nu atsi tre ɖe Gbetakpɔxɔ alo Nyɔ! ŋu be edea ɖekematsɔleme fe dzi fo o—ke boŋ ɖe wonyɔa ɖetsɔleme—si fãa hafi medea dzesi etɔgbe le subɔsubɔha bubuwo fe agbalẽwo me—la ɖe ame me. Alesi Gbetakpɔxɔ kple Nyɔ! me nyatiwo nyea nyatefe, siwo ŋu wowɔa numekuku nyuiewo le, eye wofoa nu tsoa xexeme nudzɔdzɔwo ŋu la wɔe be wo xexlẽ doa dzidzɔ na ame.”
Kpeɖodzi si ɖee fia be Mawu fe Fiaɖufea nye nu ŋutɔŋutɔ eye wòle dɔ wɔm la me kɔ fãa. Yehowa Ðasefowo tsɔ dzidzɔ kple dzonɔameme le gbefã ɖem “fiaɖufeŋutinya nyui sia” na wo haviwo hele wo kpem be woava zu eteviwo. (Mateo 24:14) Ðe mɔkpɔkpɔ ma do dzidzɔ na wòa? Àte ŋu ase vivi le yayra si le hadede kple amesiwo wole hehe sia namee eye wole agbagba dzem be yewoanɔ agbe ɖe Fiaɖufea fe dzidzenuwo nu la me. Gawu la, mɔkpɔkpɔ si nye be míava nɔ agbe le Fiaɖufea fe dziɖuɖua te le xexe yeye si ŋugbe wodo, si me “dzɔdzɔenyenye anɔ” la, me ate ŋu asu asiwò.—Petro II, 3:13.
[Etenuŋɔŋlɔwo]
^ mm. 5 Be nàkpɔ numekɔkɔ si deto wu esia la, kpɔ tanya si nye “Mawu fe Fiaɖufea Le Dzi Ðum” le agbalẽ si nye Sidzedze si Kplɔa Ame Yia Agbe Mavɔ Me, si Yehowa Ðasefowo ta, fe axa 90-7.
[Nɔnɔmetata si le axa 4, 5]
Le fe 1914 me la, dukɔwo fo wo ɖokui ɖe xexemeʋa wɔwɔ me
[Nɔnɔmetata siwo le axa 6]
Lɔlɔ̃nu faa kpekpeɖeŋu dɔwɔnawo nye Kristotɔwo fe lɔlɔ̃ɖeɖefia fe kpeɖodzi
[Nɔnɔmetata si le axa 7]
Nufiame fe ɖoɖowɔɖi ɖeka si dzi Yehowa Ðasefo siwo le xexeame katã zɔna ɖo la le vi ɖem na wo


text: 22 “Ŋutsuwo, nɔviwo kple fofowo, azɔ miɖo to ne maɖe ɖokuinye nu miase.”+2 Esi wose be ele nu fom na wo le Hebrigbe me la, wogazi ɖoɖoe wu tsã, eye wògblɔ be:3 “Yudatɔe menye,+ wodzim le Tarso le Kilikia,+ gake du sia mee wofia num le, le Gamaliel+ fe afɔnu, eye wofia mía tɔgbuiwo fe Se+ lam tsitotsito, eye mesubɔ Mawu kple veviedodo abe ale si mi katã miele ewɔm egbe sia ene.+4 Meti ame siwo le Mɔ sia dzi la yome hedi wofe ku gɔ̃ hã, eye meblaa ŋutsuwo kple nyɔnuwo siaa hedea wo gaxɔ me,+5 abe ale si nunɔlagã la kple amegãwo katã ate ŋu aɖi ɖase le eŋu ene. Mexɔ agbalẽwo hã tso wo gbɔ na mia nɔvi siwo le Damasko, eye menɔ mɔ dzi yina be mabla ame siwo le afi ma la hã akplɔ ava Yerusalem, be woahe to na wo.6 “Ke esi mele mɔa dzi hegogo Damasko le ŋdɔ ga wuieve lɔfo la, kasia kekeli aɖe si nu sẽ ŋutɔ la tso dzifo klẽ fo xlãm,+7 medze anyi eye mese gbe aɖe wògblɔ nam be: ‘Saul, Saul, nu ka ŋuti nèle yonyeme tim?’8 Meɖo eŋu be: ‘Wò ame kae, Afetɔ?’ Eye wògblɔ nam be, ‘Nyee nye Yesu Nazaretetɔ la, ame si yome tim nèle la.’9 Ame siwo le ŋunye la kpɔ kekeli la, gake womese ame si nɔ nu fom nam la fe gbe o.10 Ale megblɔ be: ‘Nu kae wòle be mawɔ, Afetɔ?’ Eye Afetɔ la gblɔ nam be: ‘Tso, nàyi Damasko, eye woagblɔ nu sia nu si meɖo be nàwɔ la na wò le afi ma.’+11 Ke esi nyemete ŋu nɔ naneke kpɔm o le kekeli la fe ŋutikɔkɔe ta la, ame siwo le ŋunye la lé nye alɔnu hafi mete ŋu va ɖo Damasko.12 “Ke ŋutsu aɖe si ŋkɔe nye Anania, ame si vɔ̃a Mawu le Se la nu, si ŋu Yudatɔ siwo katã le afi ma la fo nu nyui le la,13 va gbɔnye. Etɔ ɖe gbɔnye hegblɔ nam be: ‘Nɔvi Saul, gakpɔ nu!’ Enumake mefɔ mo dzi eye mekpɔe.+14 Egblɔ be: ‘Mía tɔgbuiwo fe Mawu la tia wò be nàva nya yefe lɔlɔ̃nu, nàkpɔ dzɔdzɔetɔ la,+ eye nàse efe numegbe,15 elabena ele be nànye efe ɖasefo le amewo katã ŋkume le nu siwo nèkpɔ hese la ŋu.+16 Azɔ nu ka tae nèle hehem ɖe megbe? Tso, na woanyrɔ wò, eye nàyɔ efe ŋkɔ+ la ne woaklɔ wò nu vɔ̃wo ɖa.’+17 “Ke esi metrɔ va Yerusalem,+ eye mele gbe dom ɖa le gbedoxɔa me la, mekpɔ ŋutega,18 eye mekpɔe wòle gbɔgblɔm nam be: ‘Netsɔ, do go le Yerusalem kaba, elabena womalɔ̃ ɖe ɖase si ɖim nèle le ŋunye la dzi o.’+19 Eye megblɔ be: ‘Afetɔ, woawo ŋutɔwo nyae nyuie be, medea fufofe sia fufofe heléa ame siwo xɔ dziwò se la dea gaxɔ me, eye mefoa wo;+20 eye esi wonɔ wò ɖasefo Stefano fe ʋu kɔm ɖi la, nye ŋutɔ hã metɔ ɖe afi ma heda asi ɖe edzi, eye menɔ ame siwo wui la fe awudziwuiwo dzi kpɔm.’+21 Ke hã, egblɔ nam be, ‘Heyi, elabena madɔ wò ɖe dukɔ siwo le didife ʋĩi la gbɔ.’ ”+22 Ke woɖo toe va se ɖe nya sia dzi, eye wodo ɣli gblɔ be: “Mibu mo na ame sia, elabena medze anɔ agbe o!”23 Eye esi wole ɣli dom le wofe awudziwuiwo dam hele ke hlẽm ɖe yame+ ta la,24 aʋafiagã la ɖe gbe be woakplɔ Paulo ayi asrafowo nɔfea, eye wògblɔ be woafoe kple atam ne wòato nyatefe, ne yeanya nu si tututu tae amehaa le ɣli dom ɖe Paulo ta nenema ɖo.25 Ke esi wobla Paulo be woafo la, ebia asrafomegã si tɔ ɖe afi ma la be: “Ðe se ɖe mɔ na mi be miafo ame si nye Romatɔ kple atam esime womebu fɔe oa?”*+26 Ke esi asrafomegã la se nya sia la, eyi aʋafiagã la gbɔ, eye wògblɔ nɛ be: “Nu kae nèɖo ɖe tame be yeawɔ? Romatɔe ŋutsu sia nye.”27 Eya ta aʋafiagã la te ɖe eŋu biae be: “Gblɔe nam, Romatɔe nènyea?” Eɖo eŋu be: “Ɛ̃.”28 Aʋafiagã la gblɔ nɛ be: “Ga gbogbo aɖee metsɔ fle dukɔmevinyenye sia.” Paulo gblɔ be: “Gake nye ya ɖe wodzim ɖe eme.”+29 Eya ta ame siwo di be yewoawɔ fui ne yewoase efe numenya la dzo le egbɔ enumake; eye vɔvɔ̃ ɖo aʋafiagã la ŋutɔ, esi wòva nya be Romatɔe wònye hafi yede gae.+30 Eya ta esi ŋu ke, eye wòdi be yeanya nu si tututu ta Yudatɔwo le enu tsom ɖo la, ena woɖe gae, eye wòɖe gbe be nunɔlawo fe tatɔwo kple Sanhedrin blibo la nakpe ta. Eye wòkplɔ Paulo va tɔ ɖe wo ŋkume.+


text:
Yehowa Ðea Efe Ŋutikɔkɔe Fiaa Ðokuibɔbɔlawo
Yehowa Ðea Efe Ŋutikɔkɔe Fiaa Ðokuibɔbɔlawo
“Kesinɔnu, bubu kple agbe enye fetu tso ɖokuibɔbɔ kple Yehowa-vɔvɔ̃ me.”—LODODOWO 22:4.
1, 2. (a) Aleke Dɔwɔwɔwo fe agbalẽa ɖee fiae be Stefano nye “ŋutsu, si yɔ fũ kple xɔse kpakple Gbɔgbɔ kɔkɔe”? (b) Kpeɖodzi kae li be Stefano nye ɖokuibɔbɔla?
STEFANO nye “ŋutsu, si yɔ fũ kple xɔse kpakple Gbɔgbɔ kɔkɔe.” ‘Eyɔ fũ kple amenuveve kple ŋusẽ’ hã. Esi wònye Yesu fe nusrɔ̃la gbãtɔwo dometɔ ɖeka ta la, enɔ dzesi gãwo kple nukunuwo wɔm le dukɔ la dome. Ɣeaɖeɣi la, ame aɖewo tsi tre be yewoawɔ nusesẽe kpli, ke hã “womete ŋu tsi tre ɖe nunya kple gbɔgbɔ, si wòtsɔ le nu fom la nu o.” (Dɔwɔwɔwo 6:5, 8-10) Eme kɔ fã be Stefano nye Mawu fe Nya srɔ̃la dovevienu, eye woʋli eta bliboe le eŋɔlimetɔ Yuda-subɔsubɔhakplɔlawo ŋkume. Efe ɖaseɖiɖi tsitotsito, si woŋlɔ ɖe Dɔwɔwɔwo ta 7 lia me, ɖe alesi gbegbe wòtsɔ ɖe le Mawu fe tameɖoɖo siwo me nɔ kɔkɔm vivivi la me vevie la fia.
2 Stefano nye ɖokuibɔbɔla, mele abe subɔsubɔhakplɔla mawo, siwo bui be yewofe ɖofe kple sidzedze na yewode ŋgɔ wu ame tsɛawo la, ene o. (Mateo 23:2-7; Yohanes 7:49) Togbɔ be enya Ŋɔŋlɔawo nyuie hã la, etsɔ dzidzɔ gã aɖe xɔ dɔdasi si nye ‘subɔsubɔ le kplɔ̃ ŋuti,’ bena apostoloawo nate ŋu akpɔ ɣeyiɣi ‘anɔ gbedodoɖa kple nya la fe subɔsubɔ dzi.’ Stefano kpɔ ɖaseɖiɖi nyui tso nɔvi siwo dome wònɔ la gbɔ eyata wotiae wònye ŋutsu adre, siwo ŋu woɖi ɖase nyui le, la dometɔ ɖeka be woakpɔ gbesiagbenuɖuɖu mamadɔ sia gbɔ. Exɔ dɔa ɖokuibɔbɔtɔe.—Dɔwɔwɔwo 6:1-6.
3. Mawu fe amenuveve ɖedzesi kae Stefano xɔ?
3 Stefano fe ɖokuibɔbɔ fe nɔnɔme, tsɔ kpe ɖe efe gbɔgbɔmemenyenye kple nutefewɔwɔ ŋu, meɣla ɖe Yehowa o. Esime Stefano nɔ ɖase ɖim na Yudatɔwo fe kplɔlawo fe ha si do dziku vevie le wofe Sanhedrin ʋɔnudrɔ̃fea la, efe tsitretsiɖeŋula siawo ‘kpɔ efe mo abe mawudɔla aɖe fe mo ene.’ (Dɔwɔwɔwo 6:15) Efe mo fe dzedzeme nɔ abe mawudɔla aɖe, si yɔ fũ kple ŋutifafa si tso ŋutikɔkɔe fe Mawu, Yehowa, gbɔ tɔ ene. Le Stefano fe gbefãɖeɖe dzonɔamemetɔe na Sanhedrin la me tɔwo megbe la, exɔ Mawu fe amenuveve ɖedzesi aɖe. “Eya la, esi Gbɔgbɔ kɔkɔe la yɔe fũ la, ekpɔ dzifo gã, eye wòkpɔ Mawu fe ŋutikɔkɔe la kple Yesu le tsitre ɖe Mawu fe nuɖusi me.” (Dɔwɔwɔwo 7:55) Le Stefano gome la, ŋutega wɔdɔɖeamedzi sia na wògaka ɖe Yesu fe ɖofe si nye Mawu fe Vi kple Mesia la dzi. Edo ŋusẽ ɖokuibɔbɔla Stefano eye wòna wògaka ɖe edzi be Yehowa kpɔ ŋudzedze ɖe ye ŋu.
4. Ame kawoe Yehowa ɖea efe ŋutikɔkɔe fiana?
4 Abe alesi ŋutega si Stefano kpɔ la ɖee fiae ene la, Yehowa ɖea efe ŋutikɔkɔe kple efe tameɖoɖo fiaa mawuvɔ̃la siwo bɔbɔa wo ɖokui eye wodea asixɔxɔ woa kple Mawu dome fomedodo ŋu. Biblia gblɔ be: “Kesinɔnu, bubu kple agbe enye fetu tso ɖokuibɔbɔ kple Yehowa-vɔvɔ̃ me.” (Lododowo 22:4) Eyata ele vevie be míase nusi ɖokuibɔbɔ vavãtɔ nye, alesi míatu amenyenye vevi sia ɖoe, kple alesi ame ɖokui bɔbɔ le agbemenuwɔna ɖesiaɖe me aɖe vi na míi la gɔme.
Ðokuibɔbɔ—Enye Mawumenɔnɔme
5, 6. (a) Nukae nye ɖokuibɔbɔ? (b) Aleke Yehowa ɖe ɖokuibɔbɔ fiae? (d) Aleke wòle be Yehowa fe ɖokuibɔbɔ nawɔ dɔ ɖe mía dzii?
5 Awɔ nuku na ame aɖewo be Yehowa Mawu, nuwokatãtafola si fe ŋutikɔkɔe fo ɖesiaɖe ta le xexeame katã la, kee nye ɖokuibɔbɔ fe kpɔɖeŋuɖola gãtɔ kekeake. Fia Dawid gblɔ na Yehowa be: “Ètsɔ wò xɔname fe akpoxɔnu nam, meziɔ ɖe wò ɖusi ŋu, eye wò [ɖokuibɔbɔ, NW] do gãm.” (Psalmo 18:36) Esi Dawid nɔ nu fom tso Yehowa fe “ɖokuibɔbɔ” ŋu la, ezã Hebrigbe me nya aɖe si fe gɔmesese ŋutɔŋutɔe nye be “bi ɖokuiwò ɖe anyi.” Nya bubu siwo hã do fome kple Hebrigbe me nya si me woɖe ɖokuibɔbɔ tsoe lae nye “ɖokuibɔbɔɖeanyi” “tufafa” kple “ameŋububu.” Eyata Yehowa ɖe ɖokuibɔbɔ fia esime wòbɔbɔ eɖokui ameŋububutɔe be yeawɔ nu ɖekae kple ame madeblibo Dawid eye wòzãe be wòanye fia anɔ Ye tefe. Abe alesi Psalmo 18 lia fe ŋgɔdonyawo ɖee fiae ene la, Yehowa kpɔ Dawid ta hedo alɔe, eye wòɖee “tso efe futɔwo katã si me kpakple Saul si me.” Nenema kee Dawid hã nyae be gãnyenye alo ŋutikɔkɔe ɖesiaɖe si asu ye si abe fia ene la, nɔte ɖe Yehowa fe nuwɔwɔ ɖe ye ŋu le ɖokuibɔbɔ me dzi. Esia nyanya kpe ɖe Dawid ŋu wòyi edzi bɔbɔ eɖokui.
6 Ke míawo hã ɖe? Yehowa tiae be yeafia nyatefea mí, eye anɔ eme be ena subɔsubɔ fe mɔnukpɔkpɔ tɔxɛwo su mía si to efe habɔbɔa dzi, alo anɔ eme be ezã mí le mɔ aɖe nu tsɔ na efe lɔlɔ̃nu aɖe va eme. Aleke wòle be míase le mía ɖokui me ɖe esia ŋu? Ðe mele be míabɔbɔ mía ɖokui oa? Ðe mele be míada akpe ɖe Yehowa fe ɖokuibɔbɔ ta eye míatsri ɖokuidodoɖedzi, si ado afɔku mí godoo la oa?—Lododowo 16:18; 29:23.
7, 8. (a) Aleke Yehowa fe ɖokuibɔbɔ dze le efe nuwɔwɔ kple Manase mee? (b) Mɔ kawo nue Yehowa kple Manase siaa ɖo ɖokuibɔbɔ ɖeɖe fia fe kpɔɖeŋu ɖi na mí le be míasrɔ̃?
7 Menye ɖeko Yehowa ɖe ɖokuibɔbɔ gã fia to nuwɔwɔ kple ame madeblibowo me o, ke boŋ egaɖe alesi wòlɔ̃ faa be yeakpɔ nublanui na amesiwo bɔbɔa wo ɖokui le susu me la fia, eye wòkɔa ɖokuibɔbɔlawo ɖe dzi alo doa wo ɖe dzi gɔ̃ hã. (Psalmo 113:4-7) Le kpɔɖeŋu me, bu Yuda-fia Manase ŋu kpɔ. Ezã efe ɖofe abe fia si ŋu bubu nɔ ene ɖe mɔ gbegblẽ nu hedo alakpasubɔsubɔ ɖe ŋgɔ eye “wòwɔ nu vɔ̃ɖi geɖe le Yehowa ŋku me hetsɔ do dziku nɛ.” (Kronika II, 33:6) Mlɔeba la, Yehowa he to na Manase to mɔɖeɖe be Asiria-fia nava ɖee le zi dzi me. Esi Manase nɔ game la, “efo koko le Yehowa, efe Mawu la ŋku me, eye wòbɔbɔ eɖokui ɖe anyi vevie” si na be Yehowa gakplɔe va Yerusalem hegaɖoe efe fiazikpuia dzi, eye Manase ‘dze sii be, Yehowa ye nye Mawu vavã la.’ (Kronika II, 33:11-13) Nyatefee, Manase fe ɖokuibɔbɔ fe nɔnɔme, si wòva ɖe fia mlɔeba la, dze Yehowa ŋu, eye eya hã ɖe ɖokuibɔbɔ alo ameŋububu fia to efe nuvɔ̃wo tsɔtsɔ kee kple eɖoɖo fiae ake me.
8 Alesi Yehowa lɔ̃na faa tsɔ kena kple Manase fe dzimetɔtrɔ fe nɔnɔme nye ɖokuibɔbɔ fe kpɔɖeŋu vevi aɖe na mí. Ele be wòanɔ susu me na mí ɣesiaɣi be alesi míewɔa nui ɖe amesiwo ada vo ɖe mía ŋu la ŋu kple nɔnɔme si míeɖena fiana ne míewɔ nuvɔ̃ ate ŋu akpɔ ŋusẽ ɖe alesi Yehowa awɔ nu ɖe mía ŋui la dzi. Ne míelɔ̃na faa tsɔa amewo fe vodadawo kea wo eye míelɔ̃na ɖe míafe agɔdzedzewo dzi la, ekema míate ŋu akpɔ mɔ be Yehowa akpɔ nublanui na mí.—Mateo 5:23, 24; 6:12.
Woɖe Mawu fe Ŋutikɔkɔe Fia Ðokuibɔbɔlawo
9. Ðe ɖokuibɔbɔ nye gbɔdzɔgbɔdzɔ fe dzesia? Ðe eme.
9 Gake mele be míabu ɖokuibɔbɔ kple nɔnɔme bubu siwo do fome kplii la vodadatɔe be wonye gbɔdzɔgbɔdzɔ fe dzesi alo be woana míade nugbegblẽ wɔwɔ dzi o. Abe alesi Ŋɔŋlɔ Kɔkɔeawo ɖo kpe edzii ene la, Yehowa bɔbɔa eɖokui, gake edoa dziku le dzɔdzɔenyenye me eye wòɖea ŋusẽ triakɔ fiana ne nɔnɔmea bia nenema. Esi Yehowa bɔbɔa eɖokui ta la, etsɔa ɖe le eme na ame bɔbɔɖeanyiwo alo ebua wo ŋu etɔxɛe, ke enɔa adzɔge tso dadalawo ya gbɔ. (Psalmo 138:6) Aleke Yehowa ɖea ameŋububu fiaa esubɔla siwo bɔbɔa wo ɖokuii?
10. Nukae Yehowa ɖena fiaa ɖokuibɔbɔlawo abe alesi wòdze le Korintotɔwo I, 2:6-10 ene?
10 Le Yehowa ŋutɔ fe ɣeyiɣi ɖoɖi kple mɔ si dzi wòtia be yeatsɔ gbedasi atoe dzi la, eɖe efe tameɖoɖo me vava ŋuti nya goglowo fia ɖokuibɔbɔlawo. Nya kɔkɔe siawo nɔ ɣaɣla ɖe dadala, alo dzimesẽla, siwo ku ɖe amegbetɔwo fe nunya alo tamebubu ŋu la. (Korintotɔwo I, 2:6-10) Gake esi Yehowa fe tameɖoɖowo ŋuti gɔmesese vavãtɔ va su ɖokuibɔbɔlawo si ta la, eʋã wo be woatsɔ ŋutikɔkɔe na Yehowa le esi wofe ŋudzedzekpɔkpɔ ɖe efe ŋutikɔkɔe wɔnuku la ŋu gade to ɖe edzi ta.
11. Le fe alafa gbãtɔ me la, aleke ame aɖewo ɖe ɖokuimabɔmabɔ fiae, eye aleke esia gblẽ nu le wo ŋui?
11 Le fe alafa gbãtɔ me la, ame geɖe, siwo dome amesiwo be Kristotɔwoe yewonye hã nɔ, mebɔbɔ wo ɖokui o eye wona nusiwo apostolo Paulo ɖe fia wo ku ɖe Mawu fe tameɖoɖo ŋu la ɖia wo nu. Paulo va zu “trɔ̃subɔlawo fe apostolo,” gake menye le dukɔ si me wòtso, agbalẽnyanya, fexɔxɔ, alo dɔ nyui gbogbo siwo wòwɔ ta o. (Romatɔwo 11:13) Zi geɖe la, nusiawoe amesiwo bua ŋutilãmenuwo ɖeɖe ko ŋu tsɔna dzidzea amesi wòle be Yehowa nazã lae. (Korintotɔwo I, 1:26-29; 3:1; Kolosetɔwo 2:18) Ke hã, Pauloe Yehowa tia, le ɖekawɔwɔ me kple Efe amenuveve kple tameɖoɖo dzɔdzɔewo. (Korintotɔwo I, 15:8-10) Amesiwo Paulo yɔ be “apostolo, siwo kɔ akpa,” tsɔ kpe ɖe tsitretsiɖeŋula bubuwo ŋu la, gbe Paulo kple efe numekɔkɔ siwo nam wònɔ tso Ŋɔŋlɔawo me. Wofe ɖokuimabɔmabɔ wɔe be Yehowa fe nukumɔ si dzi wòto wɔa efe tameɖoɖo dzi ŋuti sidzedze kple gɔmesese bɔ wo. Negadzɔ gbeɖe be míagbe bubudede amesiwo Yehowa tiana hetoa wo dzi naa efe lɔlɔ̃nu vaa eme la ŋu alo abu nazã ɖe wo ŋu o.—Korintotɔwo II, 11:4-6.
12. Aleke Mose fe kpɔɖeŋua ɖee fia be Yehowa vea ɖokuibɔbɔlawo nui?
12 To vovo na ema la, Biblia me kpɔɖeŋu geɖe li siwo ɖe alesi wove ɖokuibɔbɔlawo nu be wokpɔ Mawu fe ŋutikɔkɔe fe akpa sue aɖe la fia wòdze fã. Mose, amesi “fa wu” amewo katã la, kpɔ Mawu fe ŋutikɔkɔe eye fomedodo kplikplikpli nɔ woa kplii dome. (Mose IV, 12:3) Wɔla la ve ɖokuibɔbɔla sia, si nye alẽkplɔla tsɛ aɖe hena fe 40 sɔŋ, si anya zã fe siawo fe akpa gãtɔ le Arab-fukpoa fe afã dzi la, nu ŋutɔ le mɔ geɖewo nu. (Mose II, 6:12, 30) Le Yehowa fe mɔfiafia te la, Mose va zu nyanuɖela kple ɖoɖowɔla gã na Israel-dukɔa. Eɖo dze kple Mawu tẽ. Ekpɔ “Yehowa fe dzedzeme” le ŋutega me. (Mose IV, 12:7, 8; Mose II, 24:10, 11) Amesiwo de bubu subɔla ɖokuibɔbɔla kple Mawu fe amedɔdɔ sia ŋu hã xɔ yayra. Nenema kee woayra mí ne míede bubu nyagblɔɖila si de ŋgɔ wu Mose, si nye Yesu, kpakple “dɔla nutefewɔla kple aɖaŋudzela” si wòɖo la, ŋu heɖo to wo.—Mateo 24:45, 46; Dɔwɔwɔwo 3:22.
13. Aleke woɖe Yehowa fe ŋutikɔkɔe fia alẽkplɔla ɖokuibɔbɔlawo le fe alafa gbãtɔ mee?
13 Amekawoe ‘Afetɔ fe ŋutikɔkɔe klẽ fo xlãe’ esime mawudɔlawo ɖe gbefã dzidzɔ gã ŋutinya si ku ɖe “xɔla, si nye Kristo, Afetɔ la” fe dzidzi ŋu? Menye subɔsubɔhakplɔla ɖokuidoɖedzilawo loo alo ameŋkuta siwo nɔ ɖofe kɔkɔwoe o, ke boŋ alẽkplɔla ɖokuibɔbɔla siwo “le gbedzi, eye wole wofe alẽha ŋuti dzɔm le zã me” lae. (Luka 2:8-11) Womedea bubu boo aɖeke amesiawo ŋu ɖe wofe aɖaŋu kple dɔwɔna ta o. Gake, woawo fe nue dze Yehowa ŋu eye wòtiae be yeaka Mesia la dzidzi ŋutinya ta na gbã. Nyatefee, Yehowa ɖea efe ŋutikɔkɔe fiaa mawuvɔ̃la siwo bɔbɔa wo ɖokui.
14. Yayra kawoe Yehowa duduna ɖe ɖokuibɔbɔlawo dzi?
14 Nukae kpɔɖeŋu siawo fia mí? Woɖee fia mí be Yehowa vea ɖokuibɔbɔlawo nu eye wòɖea efe tameɖoɖo ŋuti sidzedze kple gɔmesese fiana wo. Etiaa amesiwo amegbetɔwo abu ame madeŋgɔwoe la eye wòzãa wo tsɔ ɖea gbefã efe tameɖoɖo wɔnuku ŋuti nya na amewo. Ele be esia nado ŋusẽ mí be míayi edzi atrɔ ɖe Yehowa, efe Nyagblɔɖinya, kple efe habɔbɔ ŋu hena mɔfiafia. Míate ŋu aka ɖe edzi be Yehowa ayi edzi anɔ efe tameɖoɖo wɔnuku siwo me le kɔkɔm vivivi la ŋuti numekɔkɔ nam esubɔla siwo bɔbɔa wo ɖokui. Nyagblɔɖila Amos gblɔ be: “Yehowa mewɔa naneke, ne meɖe efe tameɖoɖo fia efe dɔla, nyagblɔɖilawo hafi o.”—Amos 3:7.
Tu Ðokuibɔbɔ Ðo be Wò Nu Nadze Mawu Ŋu
15. Nukatae wòle vevie be míayi edzi abɔbɔ mía ɖokui, eye aleke woɖe esia fiae le Israel-fia, Saul, gomee?
15 Be Mawu fe amenuveve si nɔa anyi ɖaa nanɔ kpli mí la, ele be míayi edzi abɔbɔ mía ɖokui. Ame ɖokui bɔbɔ le ɣeyiɣi aɖe me mefia be ame anye ɖokuibɔbɔla tegbee o. Ele bɔbɔe be ame nadzudzɔ eɖokui bɔbɔ ava zu dadala kple ɖokuidoɖedzila, si kplɔa ame dea ɖokuisinuwɔwɔ kple gbegblẽme. Nu ma tututue Saul, si nye ame gbãtɔ si wosi ami na be wòanye fia ɖe Israel dzi la, wɔ. Esi wotiae gbã la, ‘mebu eɖokui nanekee o.’ (Samuel I, 15:17) Gake le efe dziɖuɖu fe eve ko megbe la, etso le eɖokuisi wɔ nusi mesɔ o. Mede bubu Yehowa fe ɖoɖo si ku ɖe vɔsasa to nyagblɔɖila Samuel dzi la ŋu o, eye wòkpa nya aɖe tsɔ ɖe eɖokui nui le alesi wòtso le eɖokuisi sa vɔ la ta. (Samuel I, 13:1, 8-14) Le nyatefe me la, esiae nye nu vovovo siwo tsia ɖe enu siwo ɖe efe ɖokuimabɔmabɔ fe nɔnɔme si nɔ esi fia la fe gbãtɔ. Emetsonue nye be Mawu fe gbɔgbɔ kple amenuveve dzo le eyama dzi, si na wòva ku gbɔɖiameku mlɔeba. (Samuel I, 15:3-19, 26; 28:6; 31:4) Nufiame si le eme la dze fã be: Ele be míado vevie ayi edzi atu ɖokuibɔbɔ kple tufafa fe nɔnɔme ɖo eye míaɖu ɖokuiŋudzedze fe seselelãmewo dzi, si ana be míafo asa na ɖokuisinuwɔwɔ si nana Yehowa mekpɔa ŋudzedze ɖe ame ŋu o.
16. Aleke ŋugbledede le mía kple Yehowa kple mía haviwo dome fomedodo ŋu akpe ɖe mía ŋu be míatu ɖokuibɔbɔ ɖoe?
16 Togbɔ be womeyɔ ɖokuibɔbɔ de Mawu fe gbɔgbɔ fe kutsetsea me o hã la, enye mawumenɔnɔme si wòle be míatu ɖo. (Galatiatɔwo 5:22, 23; Kolosetɔwo 3:10, 12) Esi ɖokuibɔbɔ nye tamesusu fe nɔnɔme—si nye alesi míebua mía ɖokui kple amewoe—ta la, abia agbagbadzedze geɖe le etutuɖo me. Mía kple Yehowa dome kple mía haviwo dome fomedodo ŋu bubu kple ŋugble dede le eŋu vevie ate ŋu akpe ɖe mía ŋu míayi edzi anye ɖokuibɔbɔlawo. Mawu bua ŋutilãwo katã abe gbe si míena hena ɣeyiɣi aɖe ko, emegbe wòyrɔna eye wòfuna, ene. Amegbetɔwo le ko abe ʋetsuvi siwo le agble dzi la ene. (Yesaya 40:6, 7, 22) Ðe gbe alo aŋgba ɖeka aɖe ate ŋu ado eɖokui ɖe dzi dadatɔe le esi wòdidi vie wu aŋgba bubuwo ta? Ðe susu le me be ʋetsuvi aɖe nafo adegbe le efe ŋutete ŋu le esi wòate ŋu adzo ayi ŋgɔ vie wu ʋetsuvi bubuawo ta? Mekpɔe be susu mele eme kura oa? Esia tae apostolo Paulo ɖo ŋku edzi na ehati Kristotɔwo be: “Ameka na nèto vovo ma? Eye nukae le asiwò, si mèxɔ oa? Ke ne wò hã nèxɔe la, nukaŋuti nèle adegbe fom abe menye ɖe nèxɔe ene oa?” (Korintotɔwo I, 4:7) Ŋugbledede tso mawunyakpukpuiwo abe esia ene ŋu ate ŋu akpe ɖe mía ŋu míatu ɖokuibɔbɔ fe nɔnɔme ɖo ahawɔ nu ɖe amewo ŋu le ɖokuibɔbɔ me.
17. Nukae kpe ɖe nyagblɔɖila Daniel ŋu be wòtu ɖokuibɔbɔ fe nɔnɔme ɖo, eye nukae ate ŋu akpe ɖe mía ŋu be míawɔ nenema ke?
17 Wofo nu tso nyagblɔɖila Hebritɔ Daniel ŋu be enye “ame malɔ̃nugbɔa” le Mawu fe ŋkume le esi ‘wòtsi nu dɔ,’ ɖokuibɔbɔtɔe ta. (Daniel 10:11, 12) Nukae kpe ɖe Daniel ŋu wòtu ɖokuibɔbɔ fe nɔnɔme ɖo? Gbã la, eɖo ŋu ɖe Yehowa ŋu bliboe, eye wòdoa gbe ɖa nɛ ɣesiaɣi. (Daniel 6:11, 12) Hekpe ɖe eŋu la, Daniel nye Mawu fe Nya la srɔ̃la veviedonula, si si nukpɔsusu nyuie nɔ, si kpe ɖe eŋu be efe susu nɔ Mawu fe tameɖoɖo wɔnukuwo dzi. Azɔ hã, elɔ̃ ɖe efe gbɔdzɔgbɔdzɔwo dzi faa, ke menye efe dukɔa tɔ ko dzi o. Eye le nyatefe me la, etsɔ ɖe le Mawu fe dzɔdzɔenyenye dodo ɖe dzi me, ke menye eya ŋutɔ fe dzɔdzɔenyenye o. (Daniel 9:2, 5, 7) Ðe míate ŋu asrɔ̃ nu tso Daniel fe kpɔɖeŋu ɖedzesi sia me eye míadze agbagba atu ɖokuibɔbɔ fe nɔnɔme ɖo awɔ nu ɖe amewo ŋu le ɖokuibɔbɔ me le míafe agbemenuwɔna ɖesiaɖe mea?
18. Ŋutikɔkɔe kae le amesiwo ɖea ɖokuibɔbɔ fiana egbea la lalam?
18 Lododowo 22:4 gblɔ be: “Kesinɔnu, bubu kple agbe enye fetu tso ɖokuibɔbɔ kple Yehowa-vɔvɔ̃ me.” Nyatefee, Yehowa vea ɖokuibɔbɔlawo nu, eye bubu kple agbe enyea wofe fetu. Esi wòsusɔ vie ko hakpala Asaf nana ta keŋkeŋ le efe Mawu subɔsubɔ me eye Yehowa kpe ɖe eŋu wòɖɔ efe tamebubu ɖo la, elɔ̃ ɖe edzi ɖokuibɔbɔtɔe be: “Àkplɔm le wò aɖaŋudede la nu, eye emegbe àxɔm ɖe gbɔwò kple bubu.” (Psalmo 73:24) Aleke esia ka mí egbeae? Ŋutikɔkɔe kae le amesiwo ɖea ɖokuibɔbɔ fiana lalam? Tsɔ kpe ɖe amenuveve kple yayra fe fomedodo si anɔ woa kple Yehowa dome ŋu la, woate ŋu akpɔ mɔ na Fia Dawid fe nya siwo tso gbɔgbɔ me la fe emevava be: “Ke [ame fafawo] anyi anyigba la dome, eye dzi adzɔ wo ɖe ŋutifafa gbogbo la ŋuti.” Enye etsɔme wɔnuku vavã!—Psalmo 37:11.
Èɖo Ŋku Wo Dzia?
• Aleke Stefano nye ɖokuibɔbɔla siwo Yehowa ɖea Efe ŋutikɔkɔe fiana la fe kpɔɖeŋu aɖee?
• Mɔ kawo nue Yehowa Mawu ɖea ɖokuibɔbɔ fiana le?
• Kpɔɖeŋu kawoe ɖee fia be Yehowa ɖea efe ŋutikɔkɔe fiana ɖokuibɔbɔlawo?
• Aleke Daniel fe kpɔɖeŋua ate ŋu akpe ɖe mía ŋu míatu ɖokuibɔbɔ fe nɔnɔme ɖoe?
[Biabiawo]
[Aɖaka si le axa 12]
Togbɔ be Dzixɔse Sẽŋu Nɔ Esi Hã la, Ebɔbɔ Eɖokui
Le Biblia Nusrɔ̃viawo (siwo woyɔna egbea be Yehowa Ðasefowo) fe takpekpe gã si wowɔ le fe 1919 me le Cedar Point, Ohio, U.S.A. la, Nɔviŋutsu J. F. Rutherford si xɔ fe 50, eye wònɔ gbefãɖeɖedɔa dzi kpɔm ɣemaɣi la, lɔ̃ faa dzidzɔtɔe tsɔ eɖokui na wɔ amedzroxɔla fe dɔ, henɔ takpekpevalawo fe agbawo fɔm henɔ wokplɔm yi wofe xɔwo mee. Le takpekpea fe ŋkeke mamlɛa dzi la, ede dzo nyaselawo me kple nya siawo be: “Ènye fiawo dzi Fia kple afetɔwo dzi Afetɔ la tefenɔla si le gbefã ɖem . . . míafe Afetɔ fe fiaɖufe kɔkɔea na amewo.” Togbɔ be Nɔviŋutsu Rutherford nye amesi si dzixɔse sẽŋu nɔ, eye wòfoa nu ŋusẽtɔe eye metrɔna le nusi dzi wòxɔ se be enye nyatefe la yome o hã la, enye amesi bɔbɔa eɖokui ŋutɔ le Mawu ŋkume, eye esia dzena le efe gbedodoɖawo me le Betel ŋdi mawunyakpukpui me dzroɣiwo.
[Nɔnɔmetata si le axa 9]
Stefano, enya Ŋɔŋlɔawo nyuie, elɔ̃ wɔ nuɖuɖumamadɔ ɖokuibɔbɔtɔe
[Nɔnɔmetata si le axa 10]
Manase fe ɖokuibɔbɔ fe nɔnɔme dze Yehowa ŋu
[Nɔnɔmetata si le axa 12]
Nukae na Daniel nye “ame malɔ̃nugbɔa”?


text: 12 Eye Yehowa gblɔ na Abram be: “Ʋu le mia de, eye nàdzo le wò fometɔwo gbɔ kple fofowò fe me, ne nàyi anyigba si mafia wò la dzi.+2 Mana nàzu dukɔ gã aɖe, mayra wò, eye mana wò ŋkɔ nanyɔ; àva zu yayra na amewo.+3 Mayra ame siwo ayra wò, eye mafo fi ade ame si ado ɖiŋu na wò la,+ eye woayra anyigbadzifomeawo katã to dziwò.”*+4 Eya ta Abram dze mɔ abe ale si tututu Yehowa gblɔ nɛ ene, eye Lot yi kplii. Abram xɔ fe blaadre vɔ atɔ̃ esime wòʋu tso Haran.+5 Abram kplɔ srɔ̃a Sarai+ kple nɔviaŋutsu fe vi Lot;+ etsɔ nunɔamesi siwo le wo si,+ eye wòkplɔ ame* siwo su wo si le Haran hedze mɔ ɖo ta Kanaan-nyigba dzi.+ Esi wova ɖo Kanaan-nyigba dzi la,6 Abram tsa le anyigba la dzi va ɖo keke Sekem+ ke, le More fe ati gãwo gbɔ.+ Ɣemaɣi la, Kanaantɔwo le anyigba la dzi.7 Yehowa ɖe eɖokui fia Abram eye wògblɔ nɛ be: “Wò dzidzimeviwoe+ matsɔ anyigba sia ana.”+ Eya ta eɖi vɔsamlekpui ɖe afi ma na Yehowa, ame si ɖe eɖokui fiae la.8 Mlɔeba eʋu le afi ma yi tonuto la me le Betel+ fe ɣedzefe, eye wòtu efe agbadɔ ɖe afi ma, ale be Betel le ɣetoɖofe, eye Ai+ le ɣedzefe. Eye wòɖi vɔsamlekpui ɖe afi ma na Yehowa+ heyɔ Yehowa fe ŋkɔ.+9 Emegbe Abram ʋu, eye wònɔ efe agbadɔ hom nɔ tutum tso tefe yi tefe ɖo ta Negeb.+10 Ke dɔ to le anyigba la dzi, eye Abram ɖo ta Egipte be yeaɖanɔ afi ma vie,*+ elabena dɔwuame la nu sẽ le anyigba la dzi.+11 Esi wòsusɔ vie wòaɖo Egipte la, egblɔ na srɔ̃a Sarai be: “Meɖe kuku ɖo tom! Menyae nyuie be nyɔnu dzetugbee nènye.+12 Ne Egiptetɔwo kpɔ wò la, woagblɔ godoo be, ‘Srɔ̃ae nye esia.’ Eye woawum, ke woana wò ya nàtsi agbe.13 Meɖe kuku, gblɔ be nɔvinyee yenye, ne eme nanyo nam le tawò, ne matsi agbe.”*+14 Esi Abram nya ɖo afɔ Egipte ko la, Egiptetɔwo kpɔ be nyɔnua dze tugbe ale gbegbe.15 Eye Farao fe amegãwo hã kpɔe, eye wokafui na Farao, ale be wokplɔ nyɔnu la va Farao fe afe me.16 Ewɔ nu ɖe Abram ŋu nyuie le nyɔnua ta, eye alẽwo, nyiwo, tedziwo, subɔviŋutsuwo, subɔvinyɔnuwo, tedzinɔwo kple kposɔwo va su esi.+17 Ke Yehowa he fuwɔame sesẽwo va Farao kple efe afe la dzi le Abram srɔ̃ Sarai ta.+18 Ale Farao yɔ Abram vɛ hegblɔ nɛ be: “Nu kae nye esi nèwɔ ɖe ŋunye? Nu ka tae mègblɔ nam be ye srɔ̃e o?19 Nu ka tae nègblɔ be, ‘Nɔvinyee,’+ ale be meɖee kloe? Kpɔ ɖa, srɔ̃wò lae nye esi. Kplɔe nàdzo!”20 Eye Farao ɖe gbe na efe amewo be woana eya kple srɔ̃a nadzo kple wofe nunɔamesiwo katã.+


text:
Kpekpeɖeŋunana le Ʋu fe Kɔkɔenyenye fe Nya me Léle Ðe Asi Me
Fiaɖufe Gbefãɖelawo Ka Nya Ta
Kpekpeɖeŋunana le Ʋu fe Kɔkɔenyenye fe Nya me Léle Ðe Asi Me
LE XEXEAME godoo la, Yehowa subɔlawo ɖe wofe nutefewɔwɔ na Mawu le ʋu fe kɔkɔenyenye fe nya la me fia. (Dɔwɔwɔwo 15:28, 29) Dɔla nutefewɔla kple aɖaŋudzela fe ha la na kpekpeɖeŋu si hiã Kristotɔwo fe nɔviwo fe habɔbɔa. (Mateo 24:45-47) Na míakpɔ emetsonuwo ɖa le Philippines.
Alɔdzedɔwɔfe si le Philippines ka nya ta be: “Le fe 1990 me la, wona nyanya mí be Brooklyn Betel fe amedɔdɔ aɖewo ava wɔ numedzrokpekpe le Philippines. Wokpe nɔviwo tso alɔdzedɔwɔfe geɖewo le Asia, siwo dometɔ aɖewoe nye Korea, Taiwan, kple Hong Kong. Tameɖoɖoa enye be woaɖo Atikewɔwɔ Ŋuti Nyatakakanalawo le wofe alɔdzedɔwɔfewo tsɔ kpe ɖe ɖoɖowɔwɔ ɖe Kɔdzi Kadododzikpɔkɔmitiwo ŋu. Le Philippines la, woɖo kɔmitiawo ɖe dugã ene me le gɔmedzedzea.” Kɔmitiawo adze agbagba be yewoayi aɖadi ɖɔkta siwo awɔ nu kple mí aduadu le Kristotɔwo fe ʋumadomadonya me. Gakpe ɖe eŋu la, woakpe ɖe nɔviawo ŋu ne woɖo xaxa me le ʋumadomado fe nya la me.
Wotia Remegio be wòasubɔ le Kɔdzi Kadododzikpɔkɔmitia me le Baguio. Esi ɣeyiɣiawo va le yiyim la, ɖɔktawo va le dzesi dem viɖe siwo le dɔ sia wɔwɔ me. Remegio ɖo ŋku alesi ɖɔkta aɖewo do go kple Kɔdzi Kadododzikpɔkɔmitia gbeɖeka be yewoanya alesi yewoakpɔ Ðasefo siwo nye dɔnɔ siwo medoa ʋu o la gbɔ. Remegio gblɔ be: “Ðɔktawo va dze nyabiabia gɔme, gake metsi dzodzodzoe elabena wofe atikewɔwɔ me nyagbewo zazã me mekɔna nam o.” Edo gbe ɖa na Yehowa be wòakpe ɖe ye ŋu le kuxi sia gbɔ kpɔkpɔ me. Remegio yi efe nyaa dzi gblɔ be: “Le biabia ɖesiaɖe megbe la, ɖɔkta bubuwo doa asi ɖe dzi gblɔa alesi wokpɔ nya ma fomevi aɖe gbɔe.” Remegio kpɔ dzidzɔ ɖe kpekpeɖeŋua ta, vevietɔ kple susu be nyabiabia kple ŋuɖoɖo fe wɔnaa xɔ gafofo eve sɔŋ.
Kɔmiti 21 ye le dukɔa me godoo fifia, si me nɔviŋutsu 77 le subɔsubɔm le. Danilo, amesi nye Ðasefo eye wònye ɖɔkta gblɔ be: “Ðɔktawo de dzesii le wofe dɔnɔ Ðasefowo ŋu be habɔbɔ aɖe si tsɔa ɖe le eme na wo vevie ye le megbe na wo.” Ðɔkta aɖe menɔ lɔlɔ̃m le gɔmedzedzea me be yeawɔ dɔ na nɔviŋutsu aɖe ʋudodo manɔmee o. Ke hã nɔviŋutsua lé efe nyametsotso me ɖe asi sesĩe. Wowɔ dɔa nɛ eye wòdze edzi nyuie. Atikewɔwɔ Ŋuti Nyatakakanalawo gblɔ be: “Nɔviŋutsua fe hayahaya wɔ nuku na ɖɔkta la ŋutɔ. Egblɔ be: ‘Le nusia si tefe mekpɔ ta la, ne eva eme be miafe hametɔ aɖe hiã amekoko ʋumanɔmee sia tɔgbe la, malɔ̃ faa be mawɔ dɔ nɛ.’”


text:
Nyatakakawo ɖee fia be lɔri fɔku aɖe dzɔ ɖe nufiala aɖe yiwo hehe xɔm le nufiala hefe sukuwo me le Amuga nutoa mea dzi.
Dzɔgbevɔe sia dzɔ le esime wonɔ mɔ zɔm tso Amuga Nutome ɖo ta Pusiga, le Dzogbe-Ɣedzefe Nutome hena wofe takpekpe gã wɔwɔ le Gbewaa College of Education Nufialawo Hefe Sukua me.
Le nutsotsoa ŋua, uufɔkua dzɔ anɔ abe fie ga enyi lɔfo ene le Kuɖa, dzinu enea fe ŋkeke blaeve-vɔ -atɔa gbe le fe sia me.
Sukuvi nufiala siawo do ŋgɔ wɔ kpekpe aɖe le Amedzofe E. P. College of Education sukua me hafi kpɔtɔ nɔ mɔzɔzɔa dzi yim hena gomekpɔkpɔ le takpekpe bubu ma me.
Nyatakakawo de dzesie be, ame aɖewo xɔ abi vevie to afɔkua me alebe wokɔwo yi atikewɔfe yi te ɖe nuadzɔfea ŋua me hena asitɔtrɔ le wo ŋu.
Nutsotso bubu aɖe ɖe eme be, hafi takpekpe gã ma nadze Gbewaa suku kpoa dzia, Ŋgɔgbetɔ na Sukuvi Nufialawo le Gbewaa College of Education sukua me ha kpɔ afɔku do ŋgɔ alebe eya fe agbe tsi eme nublanuitɔe.
Voltaonlinegh.com


text:
Lɔlɔ̃nu Faa Dɔ si Ŋu Viɖe Mavɔ Le
Lɔlɔ̃nu Faa Dɔ si Ŋu Viɖe Mavɔ Le
YESU KRISTO wɔa dɔmenyonuwo na amesiwo hiã tu enuenu. Le kpɔɖeŋu me, enyi dɔwuitɔwo eye wòyɔ dɔ dɔnɔwo. (Mateo 14:14-21) Gake dɔ kae wòtsɔ ɖo nɔfe gbãtɔ? Nusi dzɔ le Yesu fe subɔsubɔdɔa fe gɔmedzeɣi tututu aɖo nyabiabia sia ŋu. Woŋlɔe ɖe Marko fe Nyanyuia fe ta gbãtɔ me.
Esime Yesu nɔ Kapernaum si gogo Galilea-fua la, wokplɔe yi Simon, alo Petro, feme. Esi woɖo afima la, “Simon lɔ̃xo le anyimlɔfe le ŋudza lém,” eye Yesu yɔ dɔe. (Marko 1:29-31) Emegbe ameha siwo dome ‘amesiwo ŋu dɔléle fomevi vovovo’ nɔ la va fo fu ɖe Petro feme, eye Yesu yɔ dɔ woawo hã. (Marko 1:32-34) Emegbe zã do eye amesiame yi ɖamlɔ anyi.
Le ŋufɔke fe “fɔŋli la,” Yesu fɔ dzaa hedo le afea me ‘yi gbedzi,’ eye “wòdo gbe ɖa le afima.” Etefe medidi o, nusrɔ̃laawo hã fɔ hekpɔ ameha gã aɖe siwo nɔ lalam le mɔa nu. Gake nuka woawɔ? Yesu meli o! Enumake Petro kple amesiwo nɔ eŋu di Yesu heke ɖe eŋu eye wogblɔ nɛ be: “Amewo katã le diwòm.” (Marko 1:35-37; Luka 4:42) Edze ko abe ɖe wonɔ gbɔgblɔm na Yesu be: ‘Nuka wɔm nèle le afisia? Dɔ siwo nèda etsɔ fiẽ kpɔ dzidzedze geɖe. Egbea hã mɔnukpɔkpɔ gã aɖe gali na wò!’ ene.
Gake de dzesi alesi Yesu ɖo nya ŋui: ‘Mina ne míayi du bubuwo me, bena magblɔ nya le afima hã.’ Nyaŋuɖoɖo ma le vevie ŋutɔ. Yesu megatrɔ yi Petro feme ɖada dɔ na amewo ake o. Nusita wòwɔ nu nenema dze le nya si wògblɔ me be: “Elabena esia [gbefãɖeɖe] ta medo go ɖo.” (Marko 1:38, 39; Luka 4:43) Nya ka gblɔm Yesu nɔ na efe nusrɔ̃lawo? Dɔmenyodɔwo wɔwɔ le vevie nɛ, gake gbefãɖeɖe kple Mawu fe nya la fiafiae nye dɔdasi vevietɔ na Yesu.—Marko 1:14.
Esi Biblia xlɔ̃ nu Kristotɔwo be ‘woato Yesu fe afɔɖofewo’ ta la, mɔfiame si me kɔ le Kristotɔwo si ne wòbia be woatia lɔlɔ̃nu faa dɔ si le vevie awɔ. (Petro I, 2:21) Abe Yesu ene la, wokpena ɖe amesiwo hiã tu ŋu—abe alesi nyati si do ŋgɔ ɖee fia ene. Azɔ abe Yesu ene la, wotsɔa Mawu fe Fiaɖufea ŋuti nyanyui gbedasi si le Biblia me fiafia ɖoa nɔfe gbãtɔ. * (Mateo 5:14-16; 24:14; 28:19, 20) Gake nukatae wòle be lɔlɔ̃nu faa dɔ si nye Biblia fe gbedasi fiafia amewo naxɔ nɔfe gbãtɔ na lɔlɔ̃nu faa dɔ vevi bubuwo?
Nusita Biblia Fiafiadɔ Ðea Vi Kple Alesi Wòɖea Vii
Asiatɔwo fe lododo aɖe ɖo nyaa ŋu. Egblɔ be: “Ne èle ɖoɖo wɔm ɖe fe ɖeka ŋu la, ke fã nuku. Ne èle ɖoɖo wɔm ɖe fe ewo ŋu la, ke do atiwo. Ne èle ɖoɖo wɔm ɖe fe alafa ŋu la, ke fia nu amewo.” Nyatefee, ne wòahiã be woakpɔ nya gbɔ wòaɖe vi ɣeyiɣi didi la, nufiafia amewo le vevie elabena etua ame fe tamebubu ŋutetewo ɖo be wòawɔ nyametsotso siwo ana efe agbe nanyo ɖe edzi. Esia tae egbea la, ɣeyiɣi kpui aɖe kple ɣeyiɣiawo katã fe lɔlɔ̃nu faa dɔwɔla siwo wu miliɔn ade le wofe ɣeyiɣi, ŋusẽ, kple nusianu si le wo si zãm be woatsɔ afia Biblia amewo femaxee. Lɔlɔ̃nu faa dɔ sia si le vi ɖem ɣeyiɣi didi aɖee nye sia si Yehowa Ðasefowo le wɔwɔm la le vi ɖem na nuto aɖewo me tɔwo le xexeame godoo. Aleke?
Ne wokpe ɖe amewo ŋu wose Biblia fe aɖaŋuɖoɖo siwo wɔa dɔ gɔme henɔ agbe ɖe wo nu la, wova sua te nyuie hete ŋu kpea akɔ kple agbemekuxiwo. Agbenyuinɔnɔ fe ŋutete si hiã sua wo si si kpena ɖe wo ŋu woɖua numame gbegblẽwo dzi. Nelson si nye sɔhɛ si tso Brazil te gbe ɖe Biblia-fiafiadɔa fe viɖe bubu dzi be: “Esi mete Biblia sɔsrɔ̃ kple Yehowa Ðasefowo la, meva le dzidzɔ kpɔm elabena taɖodzinu le asinye le agbe me.” (Nyagblɔla 12:13) Ame akpe alafa nanewo—ɖeviwo kple tsitsiawo siaa—siwo dze Mawu fe Nya la sɔsrɔ̃ gɔme nyitsɔ laa hã fe seselelãme sɔ kple Nelson tɔ. Le kpekpeɖeŋunana nusrɔ̃viwo be tameɖoɖo si me dzidzeme le nasu wo si megbe la, Mawu fe Fiaɖufegbedasia ganaa etsɔme mɔkpɔkpɔ nyui wo—mɔkpɔkpɔ si na wosea vivi na agbe, le nɔnɔme sesẽtɔwo kekeake gɔ̃ hã me. (Timoteo I, 4:8)—Kpɔ aɖaka si nye “Viɖe Siwo Mawu fe Fiaɖufea Ahe Vɛ.”
Yehowa Ðasefowo wɔa lɔlɔ̃nu faa dɔ si hea viɖe mavɔwo vɛ le wofe Biblia-fiafiadɔa me. Mɔ ka nue wònyea viɖe mavɔ le? Mawu fe Nya gblɔ be: ‘Ke esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.’ (Yohanes 17:3) Wò ya bu gomekpɔkpɔ le ɖoɖo si ŋu viɖe mavɔwo le ŋu kpɔ ko—eyae nye lɔlɔ̃nu faa dɔ si ɖea vi nyatefe! Ðe dɔ sia menye esi ŋu nàdi be yeasrɔ̃ nu le geɖe wu oa? Ne nenemae la, ke te ɖe Yehowa Ðasefo siwo le miafe nutoa me ŋu. Tsotso ɖe amekpekpe sia ŋu anye afɔɖeɖe si mave wò akpɔ gbeɖe o.
[Etenuŋɔŋlɔ]
^ mm. 6 Yehowa Ðasefowo bua wofe gbefãɖeɖedɔa abe alesi apostolo Paulo bui ene—be enye nusi wɔwɔ hiã na Kristotɔ vavãwo. Paulo gblɔ be: “Ne megblɔ nyanyui fia la, menye kafukafu nam o, elabena ele nam kokoko be, mawɔe.” (Korintotɔwo I, 9:16) Ke hã la, gbefãɖeɖedɔ si wowɔna nye lɔlɔ̃nu faa dɔ elabena wolɔ̃ faa be woazu Kristo fe nusrɔ̃lawo, eye wonya agbanɔamedzi si kpe ɖe mɔnukpɔkpɔa ŋu.
[Nya si ɖe dzesi si le axa 21]
“Ne èle ɖoɖo wɔm ɖe fe ɖeka ŋu la, fã nuku. Ne èle ɖoɖo wɔm ɖe fe ewo ŋu la, ke do atiwo. Ne èle ɖoɖo wɔm ɖe fe alafa ŋu la, ke fia nu amewo”
[Aɖaka/Nɔnɔmetata si le axa 20]
Enaa Kpekpeɖeŋu Kple Mɔkpɔkpɔ
Nadine, France dɔnɔdzikpɔla aɖe si xɔ fe 43, si bi ɖe asitɔtrɔ le dɔléle siwo nɔa anyigbaxɔdzowo dzi ŋu me, nye lɔlɔ̃nu faa dɔwɔla siwo wɔ dɔ le Titina Afrika dometɔ ɖeka. Egblɔ le gbebiame aɖe me nyitsɔ laa be: “Amewo biaam nusita mewɔ dɔ sia. Mexɔ Mawu dzi se; melɔ̃a amewo, eye medi be matsɔ ɖokuinye ake ɖe amewo ta. Eye Yehowa Ðasefo nyenye ʋãm be mana gbɔdzɔe kple mɔkpɔkpɔ amesiwo le fu kpem.” Esime Nadine nɔ lɔlɔ̃nu faa dɔ wɔm le Afrika la, ema efe ɣeyiɣi tsɔ akpa aɖe wɔ kpekpeɖeŋunanadɔwo eye wòtsɔ ɖe kpe asi ɖe Biblia-fiafiadɔ si nutoa me Ðasefowo wɔna ŋu.
[Nɔnɔmetatawo]
Nadine le Afrika
[Aɖaka si le axa 22]
Viɖe Siwo Mawu fe Fiaɖufea Ahe Vɛ
Taflatse xlẽ ŋɔŋlɔ siawo le wò Biblia me, nàkpɔ alesi Mawu awɔ efe ŋugbedodowo dzi atsɔ akpɔ amegbetɔwo fe hiahiãwo gbɔe le nɔnɔme siwo gbɔna gome:
Lãmesẽ “Mawu latutu aɖatsi sia aɖatsi ɖa le wofe ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o; elabena nu gbãtɔwo nu va yi.”—Nyaɖeɖefia 21:4; Yesaya 33:24; 35:5, 6.
Agbalẽsrɔ̃nyawo “Womawɔ vɔ̃ aɖeke o, eye womahe gbegblẽ ava nye tonyigba kɔkɔe blibo la dzi o; elabena sidzedze Yehowa xɔ anyigba la dzi, abe alesi tsi yɔ atsiafu me ene.”—Yesaya 11:9; Xabakuk 2:14.
Dɔwɔɖui “Woatu xɔ anɔ eme, eye woade weingble aɖu eme kutsetse. Womatu xɔ ame bubu nanɔ eme o, eye womafã nu ame bubu naɖu o. . . . Womadze agbagba dzodzro o.”—Yesaya 65:21-23.
Nuɖuɖu “Anyigba mie efe nukuwo. Mawu, mia Mawu la, ayra mí.”—Psalmo 67:7; 72:16 Yesaya 25:6.
Hadome Nɔnɔmewo “Yehowa ŋe ame vɔ̃ɖiwo fe ati . . . Anyigba blibo la gbɔ ɖe eme bɔkɔɔ, wode asi aseyetsotso me.”—Yesaya 14:5, 7.
Dzɔdzɔenyenye “Kpɔ ɖa, fia aɖu fia ɖe dzɔdzɔenyenye nu, eye amegãwo aɖu dzi [le dzɔdzɔenyenye me, NW].”—Yesaya 11:3-5; 32:1, 2.


text:
20 Eye Mawu gblɔ nya siawo katã be:+2 “Nyee nye Yehowa wò Mawu, ame si kplɔ wò tso Egipte-nyigba dzi, afi si nye kluvife me.+3 Mawu bubu aɖeke meganɔ asiwò kpe ɖe ŋunye o.+4 “Mègawɔ legba alo nu siwo le dzifo, alo anyigba dzi, alo nu siwo le tsi me le anyigba dzi la fe nɔnɔme na ɖokuiwò o.+5 Mègade ta agu na wo o, eye mègasubɔ wo o,+ elabena nye Yehowa wò Mawu la, Mawu si biaa ɖokuitsɔtsɔna blibo+ ye menye, eye mehea fofo siwo léa fum la fe vodada ŋuti tohehe vaa viwo dzi, vaa dzidzime etɔ̃lia kple enelia dzi,6 ke mevea ame siwo lɔ̃am heléa nye sededewo me ɖe asi la fe dzidzime akpe nanewo nu.+7 “Mègayɔ Yehowa wò Mawu la ŋkɔ dzodzro o,+ elabena Yehowa magbe tohehe na ame si yɔa eŋkɔ dzodzro la o.*+8 “Ðo ŋku Sabat ŋkeke la dzi, ne nàwɔe kɔkɔe.+9 Ŋkeke ade nàwɔ dɔ, eye nàwɔ wò dɔwo katã,+10 ke ŋkeke adrelia nye sabat na Yehowa wò Mawu. Mègawɔ dɔ aɖeke o, eɖanye wò ŋutɔ alo viwòŋutsu alo viwònyɔnu, wò kluvi alo wò kosi alo wò lã alo wò amedzro si le mia nɔfewo*+ o.11 Elabena ŋkeke ade mee Yehowa wɔ dzifowo kple anyigba, atsiafu kple wo me nuwo katã, eye wòte ɖiɖi ɖe eme le ŋkeke adrelia dzi.+ Esia tae Yehowa yra Sabat ŋkeke la, eye wòwɔe kɔkɔe ɖo.12 “Bu fofowò kple dawò,+ be nànɔ agbe didi le anyigba si Yehowa wò Mawu le na wò ge la dzi.+13 “Mègawu ame o.+14 “Mègawɔ ahasi o.+15 “Mègafi fi o.+16 “Mègaɖi aʋatsoɖase ɖe hawòvi ŋu o.+17 “Mègabiã ŋu hawòvi fe afe o. Mègabiã ŋu hawòvi srɔ̃,+ efe kluvi alo efe kosi, efe nyi, efe tedzi alo nu siwo katã nye hawòvi tɔ la o.”+18 Dukɔ blibo la katã le dzikedzoa kple to la fe dzudzɔtutu kpɔm, wole dziɖegbea kple kpẽa fe ɖiɖi sem; eye wonɔ dzodzom nyanyanya hetɔ ɖe adzɔge.+19 Eye wogblɔ na Mose be: “Wò boŋ fo nu kpli mí, eye míaɖo to asee, gake mègana Mawu nafo nu kpli mí o, be míagaku o.”+20 Eya ta Mose gblɔ na dukɔ la be: “Migavɔ̃ o, elabena ɖe Mawu vavã la va mia do ge kpɔ,+ ale be miavɔ̃e ne miagawɔ nu vɔ̃ o.”+21 Dukɔ la kpɔtɔ le tsitre ɖe adzɔge, ke Mose te ɖe alilikpo dodo si me Mawu vavã la le ŋu.+22 Eye Yehowa gblɔ na Mose be: “Ale nàgblɔ na Israel-viwoe nye esi: ‘Miawo ŋutɔwo miekpɔe be dzifoe mefo nu kpli mi tsoe.+23 Migawɔ klosalomawuwo kpe ɖe ŋunye o, eye migawɔ sikamawuwo na mia ɖokuiwo o.+24 Tsɔ anyi ɖi vɔsamlekpui nam, eya dzi nàsa wò numevɔwo kple wò ŋutifafavɔwo le, eye nàlé lã le wò alẽhawo kple wò nyihawo dome asa vɔ le edzi. Eye le tefe sia tefe si mana woaɖo ŋku nye ŋkɔ dzi le la,+ mava gbɔwò eye mayra wò.25 Eye ne èbe yeatsɔ kpe aɖi vɔsamlekpui nam la, mègatsɔ kpe si wotsɔ dɔwɔnu aɖe kpa la* aɖii o.+ Ne ètsɔ pɛ fui la, ekema ègblẽ kɔ ɖo nɛ.26 Eye mègaflɔ atrakpui ayi nye vɔsamlekpui la dzi o, ne wò ama nagadze le edzi o.’
Etenuŋɔŋlɔ
^ Alo, “Mègana Yehowa wò Mawu la fe ŋkɔ nanɔ ŋuwò dzodzro o, elabena Yehowa magbe tohehe na ame si ŋu efe ŋkɔ la le dzodzro o.”


text:
Nukata Lɔlɔ̃ Nu Tsina?
Nukata Lɔlɔ̃ Nu Tsina?
“Edze abe ele bɔbɔe be woalɔ̃ ame zi gbãtɔ wu be woayi edzi alɔ̃e ene.”—ÐK. KAREN KAYSER.
ÐEWOHĨ mewɔ nuku be srɔ̃ɖeɖe siwo me lɔlɔ̃ mele o va le dzidzim ɖe edzi o. Srɔ̃ɖeɖe nye amegbetɔ fe fomedodo nyadri aɖe, eye ame geɖe gena ɖe eme dzadzraɖo boo aɖeke mawɔmawɔe. Ðk. Dean S. Edell gblɔ be: “Wodoa míafe ʋukuɖaŋu kpɔna ne míeyina ʋukukugbalẽvi xɔ ge, gake asi koe míedea agbalẽ te hexɔa srɔ̃ɖeɖaseɖigbalẽ ya.”
Eyata togbɔ be srɔ̃ɖeɖe geɖe like eye wole dzidzɔ vavãtɔ kpɔm hã la, geɖe hã le nɔnɔme sesẽwo me tom. Ðewohĩ srɔ̃tɔ siawo dometɔ ɖeka alo wo ame evea siaa ge ɖe srɔ̃ɖeɖe me henɔ mɔ kpɔm na nu geɖe gake aɖaŋu siwo hiã be woatsɔ alé fomedodoa ɖe te ɣeyiɣi didi mele wo si o. Ðk. Harry Reis ɖe nu me be: “Ne fomedodo kplikplikpli va ɖo amewo dome zi gbãtɔ la, wova kana ɖe wo nɔewo dzi ale gbegbe.” Wosena le wo ɖokui me abe ɖe wofe zɔhɛawo “koe nye amesi fe nukpɔsusuwo sɔ kple wo tɔ le anyigba dzi ene. Seselelãme ma nu tsina ɣeaɖewoɣi, eye ne edzɔ nenema la, ate ŋu agblẽ nu geɖe le srɔ̃ɖeɖea ŋu.”
Dzidzɔtɔe la, medzɔna nenema gbegbe le srɔ̃ɖeɖe geɖe me o. Gake mina míade ŋugble le nusiwo na ame aɖewo fe lɔlɔ̃ nu tsi la dometɔ ʋɛ aɖewo ŋu kpuie.
Dziɖeleamefo—“Menye Nusiae Menɔ Mɔ Kpɔm na O”
Rose gblɔ be: “Esime mía kple Jim míeɖe mía nɔewo la, mebui be míafe fomedodoa ava nɔ abe glitoto me Fiavinyɔnu Dzetugbe si Fiaviŋutsu Dzeɖekɛ aɖe gbugbɔ nu na le alɔ̃ me lɔlɔ̃tɔe tɔ ene—si anye lɔlɔ̃ɖeɖefia mía nɔewo belénametɔe kple ameŋubutɔe ɖeɖe sɔŋ.” Gake le ɣeyiɣi aɖe megbe la, Rose fe “fiavia” meva nye amelɔ̃la abe alesi wòkpɔ mɔe ene o. Egblɔ be: “Mlɔeba la, efe nu va to le ŋkume nam ale gbegbe.”
Sinimawo, agbalẽwo, kple hadzidzi nyanyɛwo foa nu tso lɔlɔ̃ ŋu le mɔ si mesɔ le nudzɔdzɔ ŋutɔŋutɔ nu o la nu. Ne ŋutsu kple nyɔnu le zɔzɔm do ŋgɔ na srɔ̃ɖeɖe la, awɔ na wo be nusi dim yewole la tututue nye ma yewo kpɔ; gake le srɔ̃ɖeɖe fe ʋɛ aɖewo megbe la, wova foa nya ta be drɔ̃e ko wònye kum yewonɔ! Ne nɔnɔmeawo mesɔ kple esiwo woxlẽ le lɔlɔ̃ ŋuti gligbalẽwo me o ko la, wobua srɔ̃ɖeɖe me kuxi siwo gbɔ woate ŋu akpɔ be wonye kpododonu fe dzesi.
Nyatefee, srɔ̃ɖeɖe me mɔkpɔkpɔ aɖewo sɔ. Le kpɔɖeŋu me, esɔ be ame nakpɔ mɔ na lɔlɔ̃, ɖetsɔleme, kple kpekpeɖeŋu tso srɔ̃a gbɔ. Ke hã ate ŋu adzɔ be didi siawo gɔ̃ hã mava eme na ame o. Meena, si nye ɖetugbi aɖe si ɖe srɔ̃ yeye le India gblɔ be: “Ewɔna nam ko abe ɖe nyemeɖe srɔ̃ o ene. Mese le ɖokuinye me be metsi akogo eye wogblẽm ɖi.”
Masɔmasɔ na Ame Nɔewo—“Míafe Didiwo Mele Ðeka O”
Nyɔnu aɖe gblɔ be: “Mía kple srɔ̃nyeŋutsu fe didiwo katã kloe tsi tre ɖe wo nɔewo ŋu. Ŋkeke aɖeke meva yi kpɔ si nyemebu fɔ ɖokuinye le eɖeɖe ta o. Míesɔ na mía nɔewo kura o.”
Zi geɖe la, etefe medidina hafi srɔ̃tɔwo va kpɔnɛ be yewofe nukpɔsusuwo mesɔ le nu geɖe me abe alesi wòdzee ene le yewofe zɔzɔ do ŋgɔ na srɔ̃ɖeɖe me o. Ðk. Nina S. Fields gblɔ be: “Zi geɖe la, srɔ̃ɖeɖe va ɖea nɔnɔme aɖewo siwo ame evea tsɔ ɣla wo nɔewo le wofe trenɔɣiwo ɖe go.”
Ale wɔ be le srɔ̃ɖeɖe megbe la, srɔ̃tɔ aɖewo afo nya ta be yewomesɔ na yewo nɔewo kura o. Ðk. Aaron T. Beck gblɔ be: “Togbɔ be amewo fe didi kple amenyenye asɔ le go aɖewo me hã la, ame akpa gãtɔ gena ɖe srɔ̃ɖeɖe me esime vovototo gãwo nɔa wofe nuwɔna, agbenɔnɔ, kple nɔnɔme me.” Srɔ̃tɔ geɖe menya alesi woawɔ akpɔ vovototo mawo gbɔ o.
Dzrehehe—“Míenɔa Nyahehe Dzi Ɣesiaɣi”
Esi Cindy nɔ nu fom tso efe srɔ̃ɖeɖe fe gɔmedzedze ŋu la, egblɔ be: “Alesi gbegbe míewɔa dzree wɔ nuku na mí ŋutɔ—míedoa ɣli gɔ̃ hã, alo esi gavloe wue nye be míeléa dziku ɖe dɔme ɖe mía nɔewo ŋu ŋkeke geɖe.”
Masɔmasɔwo megbea srɔ̃ɖeɖe me nɔnɔ o. Gake aleke wokpɔa wo gbɔe? Ðk. Daniel Goleman ŋlɔ be: “Le srɔ̃ɖeɖe nyuitɔ me la, srɔ̃ŋutsu kple srɔ̃nyɔnu hea nya ɖe wo nɔewo ŋu faa. Gake zi geɖe la, wofoa nu tso masɔmasɔwo ŋu le dziku helĩhelĩ me wònyea gbɔɖiɖi wo nɔewo.”
Ne edzɔ alea la, dzeɖoɖo va zua nyaʋawɔwɔ si me amesiame tea tɔ ɖe efe nukpɔsusu dzi vevie eye nyagbewo va nyea aʋawɔnuwo tsɔ wu be woanye dzeɖonyawo. Eŋutinunyalawo fe ha aɖe gblɔ be: “Nusiwo nyahehe si nu womelé o gblẽna wu dometɔ ɖekae nye be nyagbe siwo ate ŋu ana be srɔ̃ɖeɖea me nagblẽ va nɔa dodom le srɔ̃tɔawo nu.”
Ðekematsɔleme—“Míena Ta”
Nyɔnu aɖe ʋu eme le efe srɔ̃ɖeɖe fe atɔ̃ megbe be: “Medzudzɔ míafe srɔ̃ɖeɖe fe dzidzedzekpɔkpɔ ŋuti agbagbawo dzedze. Menya be maɖɔ ɖo fifia gbeɖe o. Eyata nusi ŋu metsi dzi ɖo koe nye mía viwo.”
Wogblɔ be nusi tsi tre ɖe lɔlɔ̃ ŋu tututue nye ɖekematsɔleme ke menye fuléle o. Le nyatefe me la, ɖekematsɔleme ate ŋu agblẽ nu le srɔ̃ɖeɖe ŋu vevie abe alesi fuléle gblẽa nui ene.
Nublanuitɔe la, srɔ̃ɖeɖe si me lɔlɔ̃ mele o va maa srɔ̃tɔ aɖewo ale gbegbe be womegakpɔa mɔ na tɔtrɔ aɖeke o. Le kpɔɖeŋu me, srɔ̃ŋutsu aɖe gblɔ be yefe srɔ̃ɖeɖe fe 23 le ko abe “dɔ aɖe si medze ame ŋu o wɔwɔ” ene. Egblɔ kpee be: “Àwɔ tɔwò sinua le nɔnɔmea ŋu.” Nenema ke srɔ̃nyɔnu aɖe si ŋkɔe nye Wendy bu mɔkpɔkpɔ keŋkeŋ le woa kple srɔ̃a fe srɔ̃ɖeɖe fe adre dome fomedodo dzadzraɖo gome. Egblɔ be: “Medze agbagba zi geɖe, gake ɖeko wògbãa dzi nam ɣesiaɣi. Mlɔeba meva lé blanui. Nyemedi be nu ma nagadzɔ ɖe dzinye azɔ o. Ne mekpɔ mɔ na nɔnɔmeawo fe nyonyo la, ɖeko mawɔ fu ɖokuinye. Nyemakpɔ mɔ na naneke o boŋ—ana nyemakpɔ dzidzɔ ale o, gake ana nyemalé blanui ya o teti.”
Dziɖeleamefo, masɔmasɔ na ame nɔewo, dzrehehe, kple ɖekematsɔleme nye nusiwo ate ŋu ahe srɔ̃ɖeɖe si me dzidzɔ mele o vɛ dometɔ aɖewo ko. Edze fã be nu bubu geɖe gali—siwo dometɔ ʋɛ aɖewo wode dzesii ɖe aɖaka si le axa 5 lia me. Eɖanye nuka ke gbɔe wòtsona o, ɖe mɔkpɔkpɔ li na srɔ̃tɔ siwo wòdze abe srɔ̃ɖeɖe si me dzidzɔ mele o fe mɔ̃ ɖe wo enea?
[Aɖaka/Nɔnɔmetata si le axa 5]
SRƆ̃ÐEÐE SIWO ME LƆLƆ̃ MELE O—EGBƆTSONU BUBUWO
• Ga: “Ame aɖe asusui be ɖoɖowɔwɔ ɖe gazazã ŋu ɖekae akpe ɖe srɔ̃tɔwo ŋu le nuwɔwɔ aduadu me, ana woazã wofe nunɔamesiwo ɖekae atsɔ akpɔ agbemenuhiahiãwo gbɔe, eye wofe agbagbadzedzewo me tsonuwo avivi wo nu. Gake le go sia me hã la, nusi ate ŋu abla srɔ̃tɔwo ɖekae la gate ŋu maa wo me zi geɖe.”—Ðk. Aaron T. Beck.
• Vidzidzi: “Míekpɔe be srɔ̃tɔ 67 le alafa me fe dzidzɔkpɔkpɔ le srɔ̃ɖeɖe me dzi ɖena kpɔtɔna ŋutɔ le wo vi gbãtɔ dzidzi vɔ megbe, eye masɔmasɔwo doa mo ɖa zi gbɔ zi enyi wu. Nusitae fe ɖee nye be ɖeɖi tea dzilawo ŋu eye vovo meganɔa wo ŋu o.”—Ðk. John Gottman.
• Amebeble: “Zi geɖe la, nutefemawɔmawɔ lɔa amebeble ɖe eme, eye ne míagblɔe ŋutɔŋutɔ la, amebeble mena wogakana ɖe ame dzi o. Esi wònye kakaɖeamedzi le vevie ale gbegbe le srɔ̃ɖeɖe kpɔdzidzedze siwo nɔa anyi didi me ta la, ɖe wòwɔ nuku be amebeble te ŋu gblẽa nu ale gbegbe le srɔ̃ɖekadodowo ŋua?”—Ðk. Nina S. Fields.
• Gbɔdɔdɔ: “Kaka srɔ̃tɔwo nabia srɔ̃gbegbalẽ le ʋɔnu la, ebɔna nukutɔe be wote gbɔdɔdɔ tete wo nɔewo ɣeyiɣi didi ŋutɔ. Le ame aɖewo gome la, womegadɔa wo nɔewo gbɔ koŋ o, eye le bubuwo gome la, ɖeko gbɔdɔdɔ nye nusi wowɔna ko, be srɔ̃tɔa ɖeka natsɔ aɖi kɔ na efe hiahiãwoe.”—Judith S. Wallerstein, susuŋutinunyala.
[Aɖaka/Nɔnɔmetata si le axa 6]
ALEKE WÒKPƆA ŊUSẼ ÐE ÐEVIWO DZII?
Ðe wò srɔ̃ɖeɖe fe nyonyome ate ŋu akpɔ ŋusẽ ɖe viwòwo dzia? Le Ðk. John Gottman, amesi wɔ numekuku le srɔ̃tɔwo ŋu fe 20 sɔŋ fe nya nu la, ŋuɖoɖoae nye ẽ. Egblɔ be: “Le fe ewo tefe eve fe numekuku siwo míewɔ me la, míekpɔe be dzila siwo dzi medzɔna o fe vidzĩwo fe dzi tsona kabakaba wu ne wole fefem kpli wo eye womete ŋu nɔa anyi kpoo o. Le ɣeyiɣi aɖe megbe la, srɔ̃ɖeɖe me dzrehehewo na womete ŋu dzea agbagba nyuie le suku o, aleke ke wofe susu ɖae hã.” To vovo na ema la, Ðk. Gottman gblɔ be dzila siwo dome fomedodo nyui le fe viwo “dzea agbagba nyuie wu le suku kple hadome siaa, le esi wo dzilawo fia wo alesi woade bubu ame bubuwo ŋu ahakpɔ seselelãme gome fuɖenamewo gbɔe ta.”


text: 15 Nyaŋuɖoɖo fafɛ* tsia dziku nu,+Ke gbedaɖeamegbɔ* nana dɔmedzoe flana.+2 Nunyala fe aɖe wɔa sidzedze ŋu dɔ nyuie,+Ke bometsitsi dona le bometsilawo nu gbẽgbẽgbẽ.3 Yehowa fe ŋku le afi sia afi,Eléa ŋku ɖe ame vlowo kple ame nyuiwo siaa ŋu.+4 Aɖe fafɛ* la, agbeti wònye,+Ke nya totro nana mɔkpɔkpɔ buna ɖe ame.*5 Bometsila doa vlo fofoa fe amehehe,+Ke aɖaŋudzela lɔ̃na xɔa ɖɔɖɔɖo.*+6 Kesinɔnu bɔ ɖe ame dzɔdzɔe fe afe me,Ke nu si su ame vɔ̃ɖi si* hea xaxa vaa edzi.+7 Nunyalawo fe nuyiwo kakaa sidzedze,+Ke bometsilawo fe dzi ya mele alea o.+8 Ame vɔ̃ɖiwo fe vɔsa nye ŋunyɔ na Yehowa,+Ke ame dzɔdzɔewo fe gbedodoɖa dzea Eŋu.+9 Ame vɔ̃ɖi fe zɔzɔme nye ŋunyɔ na Yehowa,+Ke ame si tia dzɔdzɔenyenye yome lae wòlɔ̃na.+10 Amehehe tena ɖe* ame si gblẽ mɔ la ɖi dzi,+Ke ame sia ame si lé fu mokaname la aku.+11 Tsiẽfe* kple tsɔtsrɔ̃fe* gɔ̃ hã le nuvo le Yehowa ŋkume.+Ʋuu keke wòahayi amegbetɔviwo fe dzi nye ge!+12 Fewuɖula melɔ̃a ame si ɖɔnɛ ɖo o.*+Media aɖaŋuɖoɖo le nunyalawo gbɔ o.+13 Dzi kpɔdzidzɔ nana mo kɔna,Ke dzi si le veve sem nana nu tea ame fe gbɔgbɔ ŋu.+14 Dzi senugɔme dia sidzedze yome mɔ,+Ke movidzɔdzɔ zu nuɖuɖu na bometsilawo fe nu.*+15 Ame si le fu kpem la fe ŋkekewo katã nye vɔ̃,+Ke ame si fe dzi le dzidzɔ kpɔm la tua aglo ɣesiaɣi.+16 Nu ʋɛ fe amesinɔnɔ si ŋu Yehowa vɔvɔ̃ kpe ɖo la+Nyo wu kesinɔnu geɖe si ŋu dzimaɖeɖi* kpe ɖo.+17 Ama agba ɖeka si ŋu lɔlɔ̃ kpe ɖo+ laNyo wu nyitsu dami si ŋu fuléle kpe ɖo.+18 Dɔmedzoetɔ dɔa avu,+Ke dzigbɔɖitɔ tsia dzre nu.+19 Kuviatɔ fe mɔ le abe ŋùkpɔ ene,+Ke ame dzɔdzɔe fe tofe le abe mɔ tata sɔsɔe ene.+20 Vi nyanu doa dzidzɔ na fofoa,+Ke bometsila doa vlo dadaa.+21 Ame si si tagbɔ mele o* la, eya nue bometsitsi vivina,+Ke nugɔmesela léa efe mɔ tsɔna tẽe.+22 Afi si adaŋudede* mele o la, tameɖoɖowo tsia akpo dzi,Ke afi si aɖaŋuɖola* geɖewo le la, nuwo dzea edzi.+23 Ame fe nyaŋuɖoɖo nyuie* nana wòkpɔa dzidzɔ,+Eye nya si wogblɔ ɖe egblɔɣi la vivina loo!+24 Agbemɔ ɖo ta dzi na ame si dze nunya,+Ne wòafo asa na Tsiẽfe* le anyigba tume.+25 Yehowa agbã dadala fe afe gudugudu,+Ke ana ahosi fe lifo nanɔ anyi pɛpɛpɛ.+26 Ame vɔ̃ɖiwo fe tame vɔ̃ ɖoɖo nye ŋunyɔ na Yehowa,+Ke nya dzetowo le dzadzɛ le eŋkume.+27 Ame si le viɖe madzɔmadzɔ yome la dea eya ŋutɔ femetɔwo xaxa* me,+Ke ame si tsria zãnuxɔxɔ lae anɔ agbe.+28 Ame dzɔdzɔe fe dzi bua tame hafi ɖoa nya ŋu,*+Ke nya vlowo dona le ame vɔ̃ɖiwo nu gbẽgbẽgbẽ.29 Yehowa le adzɔge ʋĩi tso ame vɔ̃ɖiwo gbɔ,Ke esea ame dzɔdzɔewo fe gbedodoɖa.+30 Ne ŋku dzi kɔ la, dzi kpɔa dzidzɔ;*Eye nya nyui dea agbe fuwo me.*+31 Ame si sea mokaname si hea agbe vanɛ la,Akpɔ nɔfe le nunyalawo dome.+32 Ame si doa toku amehehe doa vlo efe agbe,*+Ke ame sia ame si xɔa mokaname la, gɔmesese sua esi.*+33 Yehowa vɔvɔ̃ nye amehehe si nana wodzea nunya,+Eye ɖokuibɔbɔ doa ŋgɔ na bubu.+